VI. Ziangtin milai duhnak cu thil pakhkatkhat tuah dingin kan zirh thei ding - Hre Mang\nVI. Ziangtin milai duhnak cu thil pakhkatkhat tuah dingin kan zirh thei ding\nV. Ziangtin milai duhnak cu thil pakhkatkhat tuah dingin kan zirh thei ding\nLaimi lakah voi tampi milai duhnak hi relsiat a hlawh theu na hmu ding: Cu pa, cu nu cu thu a duhtuk, sinak a duh tuk, upat a duh tuk, a duh aw tuk, tivek an rel mi na thei theu men ding. Duhnak a nei lo tu pawl cu khuitawk hman an thleng dah lo ding. Sunglam ah ret daih men theih loin thu theih/neih duhnak, upat duhnak, len duhnak, fel si duhnak hi pawl hi thiltha an si. Thaten kap suak lomi carek, a tikcu lo ah a puak pangmi cerek cu tih a nunvekin kaihruai lomi le kaihhrem lo mi duhnak cun thiltha lo a suak ter theu ih kiangkapah a ummi mi pakhatkhat lole mibur polkom hrang tiang siatnak a thlen ter theu. Asinan milai sunglam ihsin a suak mi duhnak hi hman thiam asi ahcun pitlinnak lamzin hramthawknak a rak si sawn. Curuangah mi pakhatkhat in thil pakhatkhat a duhtuk in a lang asi ahcun a sunglamah a nungih a cangvai rero mi a um asi ti theihtheinak asi. Cui duhnak cun milai pakhat cu a duhduh nakah a mawng thei vekin cui duhnak cu mai duhnak lamzinah hman thiam asi ahcun pitlinak lamzin ah cakzetin feh theinak thazang mi pe tu asi fawn. Duhnak nei lomi cu a naa asilole a cawr asi ding. Curuangah na thinlung ihsin duhzetmi na nei asile cucu thiltha asi.\nCui na sunglamah a ummi mailai-duhnak na neih mi cu midang thawn nan danglamnak khal asi. Cui duhnak na neih mi in midang fehnak hnakin a danglam deuh mi lamzin ah danglam deuh in a lo feh ter dingih a danglam deuh mi hlawhtlinnak khal ah a lo thlen ding asi. Thil tumpi ngah ding na duh asi ahcun thil tumpi duhnak na neih a tul. Tuisunah na kiangkapah mi menmen vekin na hmuh rero mi kha thaisunah mi hminthang zet ah tla a cang thei. Tuisunah dinhmun le sinak bang aw nan si dingih thaisun ahcun nan dinhmun le sinak a bang aw nawn lo thei. Cucu nan sunglam veve ah a ummi nan milai-duhnak kha a bang awk lonak ihsin a thawk mi asi. Cuitlunah nan thinlung sung ihsin na duh mi cu a bang hmanah nan sunglam thinlung fimnak, cahnak huham le nan thazang pawl nan hman thiam dan a bang aw lo thei. Nan pahnih lakah mai milai sinak a hmang thiam tu, mai duhnak kaihrem ih duhmi a tampi lakah a thupi bik kha hril in cumi tuahsuak thei dingin thinlung le thazang a zaten a zuam tu cun thaisun ahcun danglamnak a nei dingih zianghman thilung duhnak kaihrem thiam lo, thinlung duhnak dangdangah tlan rero tu cun thaisunah a dinhmun cu tuisun a dinhmun hnakin a niam sawn lo hmanah rei pi a daih lo ding asi ti theihsak mei aw.\nA pakhatnakah, pitlin lam na pan ding asi ahcun tuisunih na dinhmun ah khan na lungawi tawk in na di a riam tawk lo ding. Tuisun ih na dinhmun hnakin sangdeuh tha deuh thlen duhnak na sunglamah a um a tul. Cun, na thinlung sungah na duhmi cu tuah suak thei dingin nangmai sungah fimnak cahnak a um asi ti khal na zum ngam a tul fawn. Duhnak lawng na nei ih nangmai sunglamah na duhmi tuahsuak thei dingin cahnak fimnak a um asi ti na theih lo ahcun midang na rinsan a tul dingih midang hnen ihsin na duhnak tuah suak dingin bawmnak na hmuh lo tikah na beidawngin na kiangkap um mi pawl na mawhtluk zawk rero ding. Na duhmi tuahsuaknak ding hrangah na kiangkap ummi na minung pi pawl parah ziangtik hmanah hngat aw dah hrimhrim hlah.\nTulai sanah kan tuah rero mi hi tuihlan kum ziangmawzat ahcun thilcang thei lo tla an rak bang men thei. Milai duhnak thinlung hi ziangtin thil pakhatkhat tuah dingin kan zirh thei ding timi hi thupi zetmi asi.\nZovek milai khalin tuah duhnak thinlung cu an nei theh. Voikhat cu a kang durdo mi insungah pitar nu te pakhat lawng a rak um. Cule pitar nu te cun a robawm thingkuang kha miesa ah a kangral ding a sianglo tuk ruangah lengah a khai suakih a tlan. Meisa a dai hnu ahcun pitar nu te cun a thingkuang cu a khai thei nawn lo lawng hman si loin pacang cak zetzet pathum an zawm awk lawngah an khai thei mi asi. Cucu milai duhnak a tamtuk a cak tuk tikah ziangtlukin thil a ti thei timi alang ter. Mi hlawhtling taktak pawl hi thilfate khal thungai thlak in a tuah zum tu an si theu. Thil fate ah taima zetin zuamnak le hlawhtlinnak cun thil tumpi hlawhtlinnak a suahpi theu.\nMilai duhnak cu thinklung zate le thazang thawn tuah asi tikah pitlinnak cu hmuh asi theu. Milai “duhnak” hi a cak ngaingai, milai thinlung le thazang khal a duhduh ah a hmang thei theh. Milai thinlung sungah duhnak, caknak, hiarnak pawl a phunphun a suak ringring theu. Cupawl lakah a hrekkhat cu thatnak lamah mi a hruai lo, tlaksiatnak lam ah mi a hruai theu. Curuangah na thinlung sung ihsin a suak theu mi caknak, duhnak, hiarhalnak, pawl kha na hrangah thiltha a si maw si lo tiah na thlei dan thiam a tul ih thiltha lo pawl cu na thinlung huham cahnak thawn na tanta thei a tul. Cutik lawngah na sung ihsin a suak mi thiltha duhnak na neihmi pawl kha pitling zetin a thanglian dingih tuahsuak asi ding. Na nunah famkim lonak, tlaksiatnak na ton dah mi a um ding. Cu pawl cu zohsal in pitling na duhnak le thiltha tuah na duhnak kha hmangin tlaksiatnak ah a lo hruai tu le na pitlinnak lamzin a lo daltu thinlung duhnak, hiarnak, le caknak pawl kha na doneh thei atul. Cutik lawnglawngah na sung ihsin mizia tha kha a thanglian vivo dingih a langih na nunah nuncan ziaza mawi a rah suak ding.\nThuthimnakah, na thinlungin thu na then thei lohli lo theu ruangah thil na tuah dingmi kha tuah ding tikcu ah tuah loin na tlai theu. Curuangah na thinlung a tlai theu mi kha na thei aw asile hmailamah na ralrin a tul. Ziangruangah tile leitlun tlan zuam awknak ah na taw a tlai asile na canvo tha kha na loh phah thei mi a um. Na thinlung in thil pakhatkhat tuah thawk dingin thu na then thei lo ih na tlai ringring asile nangmah le nangmah na zoh awksal a tul. Zo midang hnen ihsin bawmnak hngak in um hrimhrim hlah. Nangmah na thinlung ruahnak fimnak le huham cahnak kha hmangin ziang na tuah ding, na hrangah cantha a on awk lai ah na hman awk thiam ringring a tul. Midang pawl khi nangmah hnakin Pathian in fim cuang le tha cuangin a sersiam ti ah ruat dah hrimhrim hlah. Na tuah duhmi pawl tuahsuak theinak ding hrangah tikcu le cantha a ummi pawl kha zoh aw la, na neihmi thazang, fimnak huham pawl kha na duh mi tuahsuak thei dingin na hman awk thiam a tul.\nThiltha cu awl-ai-ten ngah lohli theih asi lo theu. Cuti sisehla mi zokhalin an tuah theh dingih a man tla a tum theh sawn ding. Curuangah thiltha na tuah tum tikah tairial nak neih a tul. Thiltha na tuah pitling hlanah na duhnak kalh zawngin thil tampi a thleng ding a um tiah ralring cia aw. Har na tuar tam sinsin asile na cak sinsin dingih thiltha na ngah mi kha man nei sinsin in na thei ding. Na duhdan kalh in thil tampi a thleng tikah nangmah le nangmah na thei aw sinsin ding. A lo sersiam tu in na sunglamah ziangvek fimnak le cahnak a lo pek timi na hmu sinsin sing. Cutikah na fimkhur tulmi pahnih a um: na duhmi pitlin theinak ding hrangah thiltha na tuah ding mile na duhnak pitlin theinak dingah a lo dal tu pawl tuah lo ding. Milai sunglam huham cahnak hi phunhnih in hman theih asi. Thiltha tuahnak ah le thilthalo tuah lo dingin mahlemah kaihhrem awknak hrangah hman theih asi. Nangmah in na duh asi ahcun na duhmi na tuah thei rualrual in thiltha lo a lo siatsuattu ding pawl khal tuah lo in um thei dingin na sunglamah huham cahnak na nei asi.\nNa tumtah mi ah na dinngam khal a tul. Tumtahmi na nei ih pakhatkhat na tuah tikah nangmah dunglet na hawi asile mi zohman in an lo tlun ngam dah lo ding. Na thinheng lai le na lungawi tuk laiah ziang thu hman then dah hlah. Na thinso laiah thu pakhatkhat na bawtthet asile na ti sual pang ding. Na thinlung fimten na siathatheihnak thawn ciamciam ten thu na ruat hnu lawngah thu then theu aw. Thingheng lai le lungawi tuk laiah thu pakhatkhat na then asile na fimnak kha na hmang loih na phurnak thinlungkha na hmang mi asi. Cutikah na phurnak a reh tikah na sir aw sal thei. Milai duhnak huham hi hman thiam asile milai sunglamah a ummi hmanrua fimnak le cahnak pawl khal tumtahmi tuahsuak thei dingin hman tangkai an si theu. Mai milai duhnak huham hi hman thiam loin theihnak kau ding lawngin a zuam rero tu pawl khi na zoh asile an theihmi cu a tam nan zianghman anmai duhnak in an feh thei loih an kiangkap milai pawl thuthennak vekin an nung. Curuangah leitlun fimnak le thiamnak na hawl rualrual in nangmai sunglamah a ummi na thinlung duhnak ih huham kha na hman thiam asile na duhmi tuah pitlin theinak ding hrangah na sunglam ih fimnak theihnak thiamnak le huham cahnak pawl kha a zaten zawntlang ten hmang thei dingih nangmah hrang lawngah pitlinnak lawng siloin na kiangkap ummi mi tampi hrangah tlun tlakmi na si thei ding.


UFC fighter Irwin Rivera in a nau le itthat lai Naam thawn a dawt ciamco | Falam Online Media\nUFC fighter Irwin Rivera cu mithattum thubuai thawn Florida, Boynton Beach Palik in an kai tiah ESPN in a tarlang.\nKum 22 mi le kum 33 mi a naunute pahnih naam thawn a dawt ruangah kaihkhih a tuar ti a si ih naam dawt tuar mi pahnih cu Siizung lam ah an tlanpi cih tiah an tarlang.\nUpa deuh cu a dunglam, a lu le a baan ah naamdawt hliamhma a tuar. Nautasawn cu a dunglam, a biang, a baan le a kut pawl ah naamdawt hliamhma a tuar ih, tu ah nungdam in Siizungpi ah tuamhlawm in an um.\nPalik ṭuanvonei pakhat cun “upa sawn in, ka uu Rivera inn ah kan riak ih zaan kan itthat lai ah naam thawn in ra dawt ciamco. Cule a tlan suak cih ti`n in sim” a ti.\nSouth Florida UFC fighter Irwin Rivera faces attempted murder charges in stabbings of sisters https://t.co/VrPmX1zLA2 pic.twitter.com/UYxndnn8Sz\n— South Florida Sun Sentinel (@SunSentinel) January 8, 2021\nRivera cu a nau le naam thawn a dawt ṭheh le veten inn ihsin a tlan suak ih January 7 zinglam nazi 7 (ET) hrawng ah palik in an kai ngah sal.\nAmah cun “an itthat lai ah kutzung hrolhnak um mi naamte tawi thawn ka nau le ka dawt that hai. Huham neizetmi in i fial ruangah ka tuah mi a si” ti`n palik hnen ah a sim.\nIrwin Rivera buainak thu thawn pehparin Ultimate Fighting Chiampionship pawlkom lam in thuthannak an nei ih cumi ah “UFC fighter Irwin Rivera thawn pehparmi buainak a um timi thuthang kan dong. Amah finkhawitu manager hnen khalin ‘lungbuai thluakbuai deuh vekin a um” tiah thuthang kan dong. Kan mah lam khalin thuhla zingzoinak kan nei lai. Hivekih buainak a um ruangah tui` dinhmun ahcun kan pawlkom sualawknak ah telter hrihlo dingin thuthluknak kan nei ih amah finkhawitu hnen khalah theihternak kan nei zo” tiah an ngan.\nKum 31 mi Irwin Rivera cu Sualaw zuamawnak UFC ih a tel netabik cu September 19, 2020 (UFC Fight Night: Covington vs. Woodley) ah a si ih cuih ṭum ah nehnak a co. Amah hi Titan FC ah bantamweight champion a rak si dah.\n← Chin Phun Suah Ni le Surbung Vanzam tualrawn onpuai hrang thuthang update\nTedim ah Covid 19 mina 9 an hmu bet + Atufang Tedim dinhmun →


Zuri Tuk In Bus Tumpi A Ru, Inn Tlunnak Ah A Hmang Ih “Zianghman Ka Thei Nawn Lo” A Ti – Meifar\nZuri Tuk In Bus Tumpi A Ru, Inn Tlunnak Ah A Hmang Ih “Zianghman Ka Thei Nawn Lo” A Ti\nMay 21, 2022 admin Leitlun 0\nEngland, Poole khua ih um pacang kum 52 mi Stephen le a rualpa cu zuhmun ah an va feh ih zu le siivai an ri. Zanṭim laiah an tlung ih a rualpa thawn hmun dangdang ah an feh.\nZan nazi 1:00 hrawngah Stephen cu a talbuai, an inn tlunnak ding lamzin cu a hla tuk. Curuangah bus tumpi, bus dot-hnih pawl a ru ih inn tlunnak ah a hmang. Tualsung palik pawlin bus a hlo ti an theih veten an hawl ih Stephen tei inn kiangah an va hmu, CCTV an zoh hnuah Stephen cu an kai.\nStephen hi kum reipi ralkap rak ṭuan zo a si. Zan nazi 1:00 hrawngah khuasung bus retnak hmun ah an hmu, bus sungah a lutthup ih nazi 1:00 sung hrawng a itthat. A thangharh hnuah bus cu a mawng, zu a rit tuk ruangah bus cu a siatsuah.\nLamzin kap ih ding motor a pah siat lai khal an hmu. Thu an suhnak ah Stephen in, “Zianghman ka thei nawn lo. Zuknung vekin malte cu ka thei, a ngaingai ah arak cang” a ti. Palik pawlin cawh an kuanter hnuah thla 6 sung simfiang awknak caan an pe.\nKum 62 Mi Le Kum 9 Mi An Neiaw, “In Soiseltu Cu Duhdawtnak Diktak Na Tep Ngah Hrih Lo” A Ti\nMay 9, Kalay Ramsung Doawknak Ah Nunnak Liamtu Salai Alexander Sang Kung Thang Ih Ruak An La Thei


Mandalay Thawnginn Sungah Meithal Awn An Thei – Meifar\nMandalay, Obo prison thawnginn sungah meithal awn an thei ih thawngtla pawl ih innsang cu an thinhar zet. Kan dung zarhpini cu 8, 8, 2021 a si ih 888 kum ih lamzawhtu pawl upat peknak an nei, Myanmar mipi pawlin 888 kum theih ringring nak 33rd Anniversary an hmang.\nObo thawnginn sung khalah thawngtla pawlin ralkap khal ṭih loin an au ih hla an sak hnuah lenglam ihsin meithal awn an thei ih an hlasak khal a dai cih an ti.\nThawnginn kiangih um pacang pakhat in “Zinglam nazi 9:00 ah hla an sak ih an au, minute 5 hnuah ralkap pawlin sakhua thlacamnak hla cu loudspeakers in an play. Minute 30 hnu 9:30 tiang cu an thawm celcel ih meithal awn veihnih kan thei” a ti.\nMedia pawlin thawnginn kiltu Chan Aye Kyaw hnenah thuhla an sutfiah ih ṭhaten arak sim duh lo, “Zohman kan tuahmawh lo, zopawl an au ih hla an sak ti kan zingzoi rero lai” a ti. Thawngtla pawl cu ralkap in an hmuhsuam thei zet nan lenglam mipi pawlin thawnginn sungih thilthleng cu an theithei lo.\nJuly 23 khalah Yangon Insein thawngtla pawlin duhphorhnak an rak nei zo, thawnginn sungah Covid-19 nathrik a darh ciamco ih damlo khal an tam zet. Asinan ralkap in damlo pawl cu an tuamhlawm thitha duhlo ruangah duhphrohnak an nei. Cumi hnuah ralkap tam zet cu meithal le ralthuam thawn thawnginn sungah an va lut ciamco.\nNupa Tuakhat Cu Kumkhat Sung Lawngfang Kheh In An Um Zo, Electric Thilri Khal An Hmang Lo


Bible Thianghlim - 1 PETER\nBibleThianghlim – 1 PETER\nA ngantu: Peter\nA siartu: Asia Minor sak lamih zumtupawl\nNgan kum: A.D. 62-65\nKawhhran cu a ram zawngin le a mipum zawngin a karhzai vivo vekin tiduhdahnak khal a sosang vivo. Zumtupawl cun Rom nunphung an thlun duh lo ruangah Rom uknak sungih zumlotupawl in anmah cu an hua (4:3-4). Cuvek tiduhdahnak in zumtupawl cu Asia Minor sak lamih um mi Ponṭas, Galatia, Kappadosia, Asia le Bithinia (1:1) rampawl ah a dawiṭek hai. Cuih rampawl an thlen hnu khalah Khrih thawn an pehtlaihawknak ruangah (4:14-19) le a dik mi tuah an duhnak ruangah (3:14) an tuar vivo thotho. Hih cakuat a dawngtu hi Jew-mi khal an tel ve ko ding nân, Zentelmi an tambik ding (1:18; 2:10; 4:3-4). Hih zumtupawl in thil ṭha an tuah vivo theinak dingah thapek an ṭul.\nApostol Peter hi zumtupawl hnenah hivek thapeknak cakuat ngan dingah Pathian ih hril mi a si. A rawngbawlnak lam tluanah Peter in tiduhdahnak nasazet a tuar ringring (Apo 4:3; 5:17-42; 8:1; 12:1-19). Curuangah Bawipa in amah a rak zirh mi cawngin anih cun thurawn ṭha a pe. Hi apostol hi a Bawipaih tuarnak rak hmungahtu a si ih, hih zumtupawl thapeknak ah dingfelnak ruangih Jesu-ih tuarnak cu zohṭhim dingah a hmang (2:21-25; 3:18-22).\nHi cakuat hi Peter in a nunnak cem a naih lamih a ngan mi a si. Khristian tiduhdahnak a sosanbik tikcu A.D. 62-65 hrawngih a ngan mi a si men thei.\nApostol in a cabu sungah tuarnak thu a sim leuhleuh (vei 16), asinan Pathian zangfahnak khal a phuanglang thotho. Rundamnak hrang (1:1-2:10), tuarnak hrang (2:11-4:19) le rawngbawlnak hrang (5:1-14) ih Pathian zangfahnak a reluar. A cakuat hi Pathian-ih mangbangza rundamnak thu in a thăwk (1:1-12) ih, an rundamnak ropi zulhin Pathian mi si dingin thupek 34 hrawng hmangin tha a pe hai.\nHi cakuat hi zumtupawl zumnak ah an din theinak ding le an din vivo theinak ding hrangih Pathian zangfahnak dik hi a pawimawh a si ti hmuhsaknak maktak a si (5:12). Himi Pathian zangfahnak thotho hin tuarnak lakah hril mi zumtupawl hnenah nehnak a pe hai.\nI. Thuhmaihruai (1:1-2)\nII. Rundamnak ih Pathian zangfahnak khan nun thianghlim ih nung dingin zumtu a hruai ding a si (1:3-2:10)\nIII. Tuarnak ih Pathian zangfahnak khan zumtu cu dik zetih tuar theinak a pe ding a si (2:11-4:19)\nIV. Rawngbawlnak ih Pathian zangfahnak cun zumtu cu tăngdawr zetih rawngbawl dingin a kaihruai ding a si (5:1-14)\n1 Jesu Khrih-ih apostol, Peter in, Ponṭas, Galatia, Kappadosia, Asia le Bithinia pengpawl ih a ṭekvai mi, mikhual vekih a rak um mipawl hnenah ca ka lo kuat a si. 2 Pa Pathian-ih theih cianak bangtukih hril mi nan si ih, Jesu Khrih thisen theh cotu dingah le thulung dingah Thlarau ih tithianghlim nan si.\nNan parah zangfahnak um sehla, nan hnangamdaihnak cu karh seh.\n3 Pathian le kan Bawipa Jesu Khrih-ih Pa cu thangṭhatin um seh, anih cun mithi lak ihsin Jesu Khrih a thawhsalnak zarah ruahsannak nung nei dingin a nasazet mi a zahngainak in in hring, 4 a ṭawihrál thei lo mi, a bawrhhlawh lo mi le a cuai thei lo mi ro nan co ding mi cu van ah ret cia-in a um. 5 Zumnak ruangih rundamnak, cān neta ah langter dingih timtuah cia mi cu co dingin Pathian huham ih kilven nan si.\n6 Atu ah a ṭul a si ahcun, harsatnak phun zakip ruangah cān rei lo te sung cu thinnain um hrih hman uhla, himi ah nasazetin lungawiaipuangin nan um. 7 Meisa ih hniksak cing hmanih a siatrál mi sui hnakin, a man a khungsawn mi nan zumnak hniksaknak cun Khrih a rung lăng tikah, thangṭhatnak, upatnak le sunlawihnak a thlengter ding. 8 Amah cu nan hmu dah lo nân, nan duhdawt. Atu ah amah cu hmu dah lo hman uhla nan zum thotho ih, nan zumnak ih a hmuitin mi nan thlarau rundamnak coin, 9 kâ ih sim thei lo mi lungawiaipuannak thawn nan ai a puang.\n10 Cuih rundamnak cu profetpawl in ngunngaih zetin an rak hliakhlai ih, an rak hawl. Nan hnenih a thleng ding mi zangfahnak cu an rak phuang cia. 11 Cuih profetpawl hnenih um, Khrih Thlarau cun Khrih ih a tuar ding mipawl le cumi hnuih sunlawih a si ding thu cu a theihter cia. Profetpawl cun cumi cu ziang a si ti theihsuah tumin le ziang tikah a thleng ding tiin an hawl. 12 Vancungmipawl in bih an hiar zet mi thilpawl van ihsin run thlah mi Thlarau Thianghlim thawngin nan hnenih thuthangṭha phuangtupawl hmangih atu ih nan hnenih an thăn mi thilpawl ah hin anmai hrangah si loin, nanmai hrang sawnah rawng an rak bawl a si ti kha cuih profetpawl hnenah phuanlăng a rak si.\nThianghlim dingih Kawhnak\n13 Curuangah hnaṭuan dingin nan lungthin timtuahin harhvâng uh, cule Jesu Khrih a rung lăng tikih nan hnenih a run ken ding mi zangfahnak parah nan ruahsannak zaten ṭhum uh. 14 Nan rak theih lo laiih nan hlanlai câkhiarnak vekih um loin, zawnlung mi fāte vekin um uh. 15 A lo kotu a thianhlim bangin, nannih khal nan nuntukhawsakdān hmuahhmuah ah thianghlim uh. 16 Ziangahtile, «Kei ka thianhlim ruangah nannih khal thianghlim ve uh,» tiih ngan a si.\n17 Cule thleidăn nei loin mi tin an tuah mi zulhih thu a ṭhentu, Pa hnenih thla nan cam asile, hi leitlun ih nan um sung hmuah amah ṭihzahten nan cān liamter uh. 18 Nan pupápawl hnen ihsi thurosiah hmangih nan ngah mi ṭhathnemnak nei lo nan nundān lak ihsin thil siat thei mi, sui le ngun ih tlen nan si lo ih, 19 sawisel ding um lo le bawrhhlawh kai lo tuufa no thisen vek a si mi, a sunglawi mi Khrih thisen thawi tlen nan rak si sawn ti nan thei. 20 Thungaiin Pathian in leilung hram a bŭn hlanah cuih Khrih cu a rak ruat cia nân, tuih cān neta lamah nanmai hlawknak ding hrangah a langter a si. 21 Nan zumnak le ruahsannak cu Pathian ih a ṭhumawk theinak dingah, Khrih cu mithi lak ihsin Pathian in a kaitho ih, ropitnak a pe. Amah zarah Pathian zumtu nan si.\n22 Thlarau zarah thutak nan thlunnak hmangin nan thinlung cu nan thiangfaiter zo ih, unau duhdawtnak taktak nan nei. Curuangah thinlung thiangten pakhat le pakhat nasazetin duhdaw aw uh. 23 A siat thei mi ci hmangin si loin, kumkhuaih a nung mi le a hmun mi, a siat thei lo mi, Pathian kamsuakthu hmang sawnin hrinsal mi nan si. 24 Ziangruangahtile,\n«Titsa hmuahhmuah hi hrampi vek an si ih,\nAn ropitnak hmuahhmuah khal hrampi par vek men a si.\nHrampi cu an vuai ih, a par cu a ṭil.\n25 Sikhalsehla Bawipaih kamsuakthu cu kumkhuain a hmun a si.»\nNan hnenih phuan mi thuthangṭha hi cuih kamsuakthu cu a si.\nA Nung Mi Lungto le Hril Mi Miphun\n1 Curuangah mi dang parih lungput siava hmuahhmuah, bumawknak hmuahhmuah, tiawkternak, iksiknak le mi dang relsiatnak hmuahhmuah cu bansanin, 2 nausen suakpek vekin, zianghman rawi lo hnawiti thiang, Pathian kamsuakthu hâl uh, cumi hmangin nan ṭhanglian thei ding. 3 Bawipa cu zangfahnak ih khat a si ti nan teh zo asile cumi cu hâl uh.\n4 Milaipawlih hnawn mi, Pathian bélte ih hril le a man a khung zet mi hnenah cun a nung mi lungto hnenih thleng vekin nan thleng. 5 Jesu Khrih zarah Pathian cohlantlak thlarau lam raithawinakpawl hlan dingin, nanmah rori khal a nung mi lungtopawl bangin thlarau lam inn, puithiam thianghlim si dingin sak rero nan si.\n6 Curuangah Cathianghlim sung khalah,\n«Ngai hnik uh, Zion ah\nKa hril mi, a mankhung zet mi, a kilih lungto pawimawhbik cu ka ret,\nAmah zumtu cu ningzahter a si hrimhrim lo ding,»\nti mi a um.\n7 Curuangah nannih zumtu hrangah anih cu a sunglawi a si; asinan a zumlotupawl hrangah cun,\n«Inn saktupawl ih an hnawn mi lungto kha,\nA kilih lungto pawimawhbik ah a cang,»\n«Amah cu bahnak lung le tlûknak lungpi a si.»\nThu an lun lo ruangah kamsuakthu ah an tlu ih, cumi ding hrangih ruat mi khal an rak si.\n9 Sikhalsehla thim sung ihsin amai tleu mak zet sungih a lo kotuih tlinzia nan phuansuah theinak dingah, nannih cu hril mi miphun, siangpahrang hrin puithiam, miphun thianghlim le amai mihleice nan si. 10 Hlanah cun Pathian-ih minung nan rak si lo, asinan atu ah cun Pathian-ih minung nan si; hlanah cun zahngainak nan rak co lo nân, atu ah cun zahngainak nan co zo.\n11 Ka duhdawt mitla, mikhual le khualtlawng lai nan si ruangah, thlarau a do ṭheu tu tisa câkhiarnakpawl ihsin thiarfihlimaw dingin ka lo ngen hai a si. 12 Zentelpawl lakih nan nundān cu mawi zetin si seh. Thil ṭhalo tuahhmang vekih an lo rel tikah, thil ṭha nan tuah mi hmangin thuṭhen dingih Pathian a rat ni ah amah cu an thangṭhat leh ding.\nUktu hnenih Tlukluh\n13 Curuangah milai tuah mi cīn le dān kip ah Bawipa ruangah tlulut uh, siangpahrang dān cu thuneitu sângbik a si khalle tlulut uh. 14 Thil ṭhalo tuahtupawl cawhkuan pek ding le thil ṭha tuahtupawl lawm dingin siangpahrang ih a thlah mi ram uktupawl hnen khalah tlulut uh. 15 Ziangahtile thil ṭha nan tuah tikah mi-âpawl in thei loih thu diklo an ṭawng mi dai ko nan tuah thei ding, cucu nan tuah dingah Pathian duh mi a si. 16 Mizalenpawl vekin um uh, asinan nan zalĕnnak cu sual khuhnak ah hmang loin, Pathian siahhlawh vekin um sawn uh. 17 Mi hmuahhmuah upat uh. Unaupawl duhdawt uh. Pathian ṭihzah uh. Siangpahrang cu upat uh.\n18 Sálpawl, ṭihzah zetnak thawn nan bawipawl hnenah tlulut uh. Miṭha le mizaidam hnen lawngah si loin, mihrohrangpawl hnen khalah tlulut uh. 19 Ziangahtile mi pakhat in Pathian a theih ruangah a tuar lo ding mi tuarin thinnatnak a tuar ṭenṭo asile, cucu Pathian lăwmtlak a si. 20 Nan tisualnak ruangah kutthlak nan tawn tikah, tuar ṭenṭo hman uhla ziang lăwmnak so a um? Asinan thil ṭha nan tuah ih, cumi ruangih nan tuar tikah, nan tuar ṭenṭo asile cucu Pathian lăwmtlak a si. 21 Ziangahtile Khrih khal in kan hrangih a tuar ruangah cuvek ti dingih kawh nan si. A kenehpawl nan thlun theinak dingah zohṭhim ding in tăn ta:\n22 «Anih cun sual a tuah lo ih,\nA kâ khalah hrăwkhrawlnak hmuh a si lo.»\n23 Mi in an zăwkzet tikah, a rak zăwkzet ve lo, a tuar lai khalah a rak hro ve lo, dik zetih thuṭhentu hnenah amah le amah a peaw sawn. 24 Cutin sualpawl lamih a thi zo mi kannih in, dingfelnak lamih kan nun theinak dingah anih cun amai taksaruangpum rori in thing parah kan sualpawl cu a phur. An vuaknak hriamhma in a lo tidam zo. 25 Ziangahtile nannih cu tuu bangin zinpêng nan rak zawh, asinan atu ah cun nan nunnak Kilvengtu le Tuukhāltu hnenah nan rak kirsal zo.\nNupi le Pasal Thu\n1 Cutivekin nannih nupipawl, pasal hrekkhat pawl in Pathian kamsuakthu lung lo khal hai sehla, annih cu thusimnak si loin, nupilepawlih nundān in neh an si theinak dingah, nanmai pasal hnenah tlulut cio uh. 2 Ṭihzah zet teih nan nundān thianghlim an hmuh tikah, neh an si ding. 3 Nan ceiawknak cu leng lam ceiawkdan, sámphiar simaw, sui thawi thuamawk simaw, hnipuan ṭha hruh simaw si loin, 4 hnipuan siat thei lo zaidamnak le thinlung tăngdawrnak in sung lam minung cu thuam sawn uh, cucu Pathian mithmuhah a hlú zet mi a si. 5 Ziangahtile cuvekin hlanlai ih nunau thianghlim, Pathian rinsantupawl khal in anmai pasal hnen cio ah tlulutin an rak ceiaw. 6 Sarah in Abraham-ih thu a ngai ih, amah cu bawipa tiah a ko, nannih khal thil ṭha nan tuah ih, ziang vek ṭihnungza hman nan ṭih lo asile, Sarah-ih fāte nan si ding.\n7 Cuvek thothoin, nannih pasalpawl khal, nan thlacamnakpawl khamih a umlonak dingah, theihthiamnak thawn nan nupipawl thawn cêngtlang uhla, bel kûai áwlsawn le zangfahnak nunnak ro lo copitu an si bangin upat uh.\nThil Ṭha Tuah ruangih Tuar\n8 Netabikah, nan zaten lungthin hmunkhatin um uh, pakhat le pakhat lainat aw uhla, unau vekin duhdaw aw uh. Thinlung nem nei uhla, nelum zetin um uh. 9 Thil ṭhalo cu thil ṭhalo in lehrūl hlah uhla, hmuhsuamnak cu hmuhsuamnak in lehrūl fawn hlah uh, cuhnakin mal rak sawm sawn uh. Ziangahtile malsawmnak ro co dingin Pathian in a lo ko a si ti nan thei. 10 Ziangahtile,\n«Nun a duhtu le\nNi ṭha hmuh a duhtu cun,\nThil ṭhalo ihsin a lei kilveng sehla,\nA hmur in hrawkhrawlnak ṭawng lo dingin kilveng seh.\n11 Thil ṭhalo tlansanin thil ṭha tuah seh.\nRemnak hawlin, dawi seh.\n12 Ziangahtile Bawipaih mit cu midingfel parah a fu ih,\nA hna cu an thlacamnakpawl lamah a tháwng.\nAsinan Bawipaih mithmai cun thil ṭhalo tuahtupawl a dokalh.»\n13 Cule thil ṭha tuahtupawl cawngtu nan si ahcun, zo in so a lo tina ding? 14 Asinan dingfelnak ruangah tuar ding nan si le, mithlawsuak nan si.\n«An lo hronak cu ṭih hlah uhla, a buai khal buai hlah uh.»\n15 Cuhnakin Bawipa Pathian cu nan thinlung in ṭihzah sawn uh, cule nan sungih a um mi ruahsannak nan neihnak săn a lo suttu pauhpauh hnenah nunnemnak le upatnak thawn sâng dingin rak tiar ringring uh. 16 Thil ṭhalo tuahtu si vekih an lo relsiat laiah, sia le ṭha theihnak thiang neiin sâng uh, cuticun Khrih ih nan umdān ṭha zăwkzettupawl cu ningzakin an um ding. 17 Ziangahtile Pathian remti zawng a si ahcun, thil sia tuah ruangih tuar hnakin thil ṭha tuah ruangih tuar cu a ṭhasawn.\n18 Ziangahtile Pathian hnenih in hruai theinak dingah, Khrih khal in sualpawl hrangah vei khat mi hmuahhmuah hrangah a tuar. Midingfel cun midingfel lo hrangah a tuar ih, taksa ah cun thah a si ko nân, Thlarau in a nungter a si. 19 Thawnginn sungih thlaraupawl hnen khalah cuih Thlarau hmangin a feh ih thu a phuang. 20 Cuih thlaraupawl cu hlanlai Noah san, lăwng timlam a si lai, Pathian in thinsaunak thawi a hngah hai lai ih, thungailopawl kha an si. Cuih lăwng ah cun mi málte, mi pariat nunnak lawng ti hmangin rundam an si. 21 Cumi in a hmuhsak mi baptisma cun Jesu Khrih thawhsalnak ruangah tuih cān ah rundam in kan um. Cuih baptisma cu taksa bawrhhlawh hlăwnhlohnak men si loin, sia le ṭha theihnak thiang neiin, Pathian lamih tiamkamnak hi a si sawn. 22 Vancungmipawl, thuneihnakpawl le huhampawl cu Jesu in amai thuthu ih um dingin a tuah hnuah, van ah a feh ih, Pathian kut vawrh lamah a um.\nPathian hrangih Nun\n1 Khrih cun a taksa in kan hrangih a tuar ruangah, nannih khal cuvek lungthin thawn thuam aw uh, ziangahtile taksa ih a rak tuar zotu cun sual a bansan zo a si. 2 Cuticun a tāng lai mi a taksa nunnak cān cu milai câkhiarnak lamah nung nawn loin, Pathian duh zawng lamah a nung sawn thlang ding. 3 Ziangahtile hi hlanih kan nunpi mi, Zentelpawlih duhzawng: fihnungza hursualtuahnak, câkhiarnak, zurîtnak, zu hmun năwmcēnnak, zu intlangnak, fihnungza milem nan biaknak pawl kha a liam zo. 4 Cumi ah anmah thawn năwmcēnnak ih nan um nawn lo ruangah danglam an ti ih, an lo thangsiat a si. 5 Minung le mithi pawl thuṭhensak dingih a tiartu hnenah an thuhla anmah rori in an thlĕn ding. 6 Cumi ruangah, milai dān in taksa ah thuṭhen sikhal hai sehla, Pathian duhzawngin thlarau ih an nun theinak dingah atu ih a thi zo mipawl hnen khalah thuthangṭha cu sim a rak si.\n7 Sikhalsehla thil hmuahhmuah cemnetnak cu a nâi zo; curuangah ralring uhla, thla nan cam theinak dingah thunun aw uh. 8 Cule thil dang hmuahhmuah hnakin pakhat le pakhat duhdawtawk hi uar uh, ziangahtile «Duhdawtnak in sual tampi a khuh a si.» 9 Phunzai loin pakhat le pakhat ṭha zetin mikhual awtăwn uh. 10 Mi tin in thilpek nan co fingfing bangtukin, Pathian zangfahnak lamzin phunphun kilkhawitu ṭha vekin pakhat le pakhat rawngbawlsak aw uh. 11 Jesu Khrih zarah Pathian cu thil ziangkim ah thangṭhatih a um theinak dingah mi pakhat khat in thu a sim asile, Pathian kamsuakthu a sinak vek rori in sim sehla, mi pakhat khat in rawng a bawl asile, Pathian in ti theinak a pek vekin bawl seh. Ropitnak le huham cu kumkhuain kumkhua tiang amai ta a si. Amen.\nKhristian Si ruangih Tuarnak\n12 Duhdawt mitla, nanmah hniksaknak dingih meisa vek tuarnak ra thleng mi hi, thil danglam zet nan parih ra thleng vekin lâu hlah uh. 13 Cuhnakin a ropitnak a rung lăng tikah aipuannak maksak thawi nan lungawi sinsin theinak dingah, Khrih-ih tuarnakpawl tuarpitu nan si ruangah lungawiaipuangin um sawn uh. 14 Ropitnak Thlarau le Pathian Thlarau cu nanmah ih a um ruangah, Khrih hmin ruangih mawhthluk nan tuar asile, mithlawsuak nan si. Annih lamah Khrih cu thangsiat a si ih, nannih lamah cun sunlawih a si. 15 Asinan nan lakih mi zohman laithat a si ruangah simaw, fifir a si ruangah simaw, thil ṭhalo tuahtu a si ruangah simaw, mi dang thu ih hrawlhawk hmangtu a si ruangah simaw tuar hlah seh. 16 Cuticingin mi pakhat khat in Khristian a si ruangah a tuar asile, a ningzak hlah seh, cuhnakin hi thu ruangah Pathian thangṭhat sawn seh. 17 Ziangahtile thuṭhennak cu Pathian sungkua ihsin thawh a cu zo. Kanmah ihsin a thawh hmaisak asile, Pathian thuthangṭha lung lo tupawlih cemnetnak cu ziang vek a si pei? 18 Cule,\n«Midingfel hman in rundamnak harsa zetin a co a si ahcun,\nPathian ngaihsak lo le misual parah cun ziang vek tak thleng pei maw?»\n19 Curuangah Pathian duhdān vekih a tuartupawl cun, thil ṭha tuah vivo in an nunnak cu Sersiamtu rinum hnenah ap hai seh.\nPathian Tuu Rual Cawm\n1 Nan lakih elder-pawl kha Khrih-ih tuarnakpawl theihpitu le a rung lang leh ding mi ropitnak co vetu ding pa kei, nan elder-pi hin tha ka pe a si. 2 Nan lakih Pathian tuu rualpawl kha kawhhran hotu nan si bangin câwm uh. Ti ding a si ruang men lawngih ti si loin, duhnak hrimhrim sawnin, a diklo mi hlawknak duh menah si loin thatho zetin rian sawn uh. 3 Nan kilkhawi dingah Pathian in nan hnenih a lo pek mi parah lal awter loin, tuu rualpawl ih zohṭhim ding mi si sawn uh. 4 Cule Tuukhāltu Lubik a rung lăng tikah, a ziamrál thei lo mi ropitnak lallukhum nan ngah ding.\n5 Cuvek thothoin, nannih minopawl, kum upadeuhpawl hnenah tlulut uh. A si, nan zaten pakhat le pakhat hnenah tlulut awtăwn uhla, tăngdawrnak thawn thuam aw uh. Ziangahtile,\n«Pathian in mipuarthaupawl a dokalh ih,\nMităngdawrpawl hnenah zangfahnak a pe.»\n6 Curuangah a tikcu teih a lo khaisan theinak dingah, Pathian kut cak hnuaiah tăngdawr uh. 7 Anih in a lo ngaihsak ruangah amai parah nan mangbangnak hmuahhmuah ṭhum uh.\n8 Nan doralpa Diabol cu a hûk rero mi kiosa bangin a deh ding hawlih a tawihvah rero ruangah, harhvâng uhla, ralring uh. 9 Leitlun hmun dangih a um mi nan unaupawl hnenah cutivek tuarnakpawl cu a thleng ve ti theiin, amah cu do uhla, zumnak ah dinghnget uh.\n10 Sikhalsehla zangfahnak hmuahhmuah ih Pathian, a sankhuk ropitnak co dingih Khrih Jesu ih a lo kotu khan rei lo te sung nan tuar hnuah a lo tuahṭha famkim ding ih, a lo tungding ding. A lo cakter ding ih, a lo hngetter ding. 11 A hnenah ropitnak le huham cu kumkhuain kumkhua tiang um seh. Amen.\n12 Nan dinhngehnak Pathian zangfahnak a dik a si ti theihter ding le tha lo pe dingin nan hnenah tawiten ca ka lo kuat. Cucu kan unaupa mirinum a si ti ka theihfiang mi Silas-ih băwmnak in tawiten ka run ngan a si.\n13 Nanmah thawi bangrepih hril mi, Babilon khua ih um nu in cibai a lo bûk. Cuvek thothoin ka fapa Mark khal in cibai a lo bûk hai. 14 Duhdawtawten hnămawknak in pakhat le pakhat cibaibûk aw uh.\nNannih Khrih Jesu ih umpawl hmuahhmuah hnenah hnangamdaihnak um hram seh. Amen.


Vanthatnak Cabuai - Chinland Today Media\nMarch 27, 2015 2:10 pm·0 comments\nDanny ih rawldawr cu a tumsuk vivo. Rawleitu an um lemlonak thla thum lai a si thlang! A hlanah cun rawleitu an tamtuk ih a buaithlak lamlam. Tuizanah a paisa zaten a siar fel thluh dingih, ziangzat tak sung hen kei maw? Thaizing cun dawr khar a tum thlang!\nRawl ei tikcu a si ko nan, dawr sungah pa fahnih te lawng an um. Cuhman cu rawl kaan khat an eitlang lai sapbai! Thutam rero mi nauhak te cu a thok ah cun a pa in hnaset a tun san men. Asinan netalam cu ninghmel zet fahranin dai teih um dingin a vun sim.\nCulaifangah lukhum khum, mithmai pan lemlo, pacang pakhat dawr sungah a rung lut. Danny in a va hmuak. A thinlung ten,`Tuizan hi dawrtu ka neih netabik le a si awm si, tuahsak thei mi tampi ka nei lo nan, mangbang dingin cu ka tuah thei ko ding,´ tin a ruat.\nPacangpa in rawl a cah hnuah,\n“Lungawi, tui na tonak hi vanthatnak cabuai sokhaw a si. Curuangah tui na cah mi rawl hi a lak ih na ei ngah hleiah na duhduh na cah bet thei. A zaten Free theh si mai.”\nDanny ih tong mi ruangah pacangpa a lungawi fawn, a mangbang fawn. Hitlukin a vantha ding tin a rak ruat ban lo lawlaw. Danny in rawl a rak ken tikah pacang pa cu a lungawi, a hni siamsi. An kiangih nauhak te cun pacangpai´ cah mi vek rawl a ei duh, a pai´ hnenah a ngen rero. A pa in, `Paisa in a daih lo,´ tiih a vun hro kha Danny tei pahnih khalin an thei.\nPacangpa cun Danny hnenah, “Ka vanthatnak hi mi ka hlawm ve duh,” a tiih, rawl cu nauhak te a va pe. Nauhak te cu a duh mi rawl a hmuh veten a lungawi tukih a khir ciamco. Nauhak teih pa cu pacang pai´ tonak cabuai ah a feh ih lungawi thu a va sim.\nNauhakih pa cu pacang pai´ tonak cabuai ah a va to. Pacang pa in a hmin cu Kuer a si ih Company neitu a si thu a sim. Nang teh tiih a sut tikah nauhakih pa cun mithmai nuam lo zetin,\n“Kei cu Marketing Manager ka si. Asinan kan thilri pawl kan zuar cak thei lo ruangah tui thla cem cun na hnatuan na cawl ding in ti,” tin a let.\nCu mi a theih veten Kuer cun, “Cuti maw? A va poi ve! Asinan kan company ah Maketing Manager kan tul cekci. Interview na ra phi sin pei maw?” a ti. Cu pa khal cun lungawi ten Interview ding cu a cohlang.\nNi khat a liam hnuah Danny khal a dawr cu khar hrih loin, nitin vanthatnak cabuai ih a to ngahtu cu, a lak in rawl a eiter theu. Cutin vanthatnak cabuai thuhla cu a darh vivo. Nitin vanthatnak cabuai ih to ngah duh ruangah, minung tampi dawr ah rawl an ra ei. Cutin rawldawr cu mi lutsuak an um ringring thlang!\nKum a rei vivo ih Kuer cu Danny dawr ringringtu ah a rung cang. Rualpi tha ah an cang lanta.\nNi khat cu Kuer in Danny kha, “Hmaisabik na rawl dawr ih rawl ka ra ei laiah ka thinlungah ziang a um ti na thei maw?” tin rinlopin a sut thutthi. Danny a lu a thing. Kuer cun,\n“Ngaingai tiah cun khami zaan ah na dawr ah rawl puar koin ka ei ding. Cuthluh in keimah te ka thataw ding tin ka ruat. Khami ni ah ka nupiin ca in rak tan `Nang cu hnatuan lawnglawngah na buai ringring. Ka hrangah caan khal na nei dah lo. Keimah aiih hnatuan thupi sawn ih na ruah ringring hi ka tuar thei nawnlo. Curuangah hokhaw mipa dang dung ka thlun´ in ti. Cumi ca ka siar veten, ka santlailozia ka theifiangaw. Hitluk ka duh mi ka nupi rori hman ka duhdawt ti hi zum dingin ka tuah thei lo. Ziangtluk mi santlailo si ka si? Nungtlak ka si lo lawlaw. Thitlak ka si, tin ka ruat aw.”\nKuer cun a lu a tungih Danny a hnihsan. Cule a tong a pehsal,\n“Asinan khami zaan ahkhan, na dawr ih `vanthatnak cabuai´ ah ka rak to ngah ngelcel. A thawk ahcun in capoh menah ka ruat. Sinan in capoh maw capoh lo ti cu tampi ka ruat lo. Cumi vanthatnak kha, ka kiangih nauhak pa te ka hlawm cih. Midang an lungawi mithmai ka hmuh tikah, kei hi midang hrangah thathnemnak cu ka nei lai ko hi teh! ka tiawsal. Cutin nun hram thawksal dingin thuthluknak ka tuah.”\nKuer a zoh ih Danny cu a mitthli a hal tiamti. Vanthatnak ngaingai ti mi cu mai hrang hlawknak si lo, ngahsal duhnak thinlung tel riai loin midang hrangih nun hi a si. Cutin midang hrangin kan nun kan hman tikah nunman nei, mi vantha kan rak si theu.\nBy/ Nine Nine Sanay\nLetlingtu – Mai Zilthli Lal Nei Thluai\nHminsin; Lungtar Quasquicetennial Magazine ih suah zomi a si.


US President Donald Trump le innsang nu in Covid 19 nat nei | Falam Online Media\nUS President Donald Trump cun a innsang nu First Lady Melania thawn Covid 19 nat an nei thu, Tlawngkai ninga zing ah Twitter hmang in mipi a theih ter.\nPu Trump ih senior adviser Hope Hicks in covid 19 nat a nei timi an theih hnu rei lo te ah Pu Trump le a innsang nu khal in nat an ngah ve ti`n thuthang a suak ih tlawngkai ninga ziang ah amah President Donald Trump in twitter hmang in mipi a theih ter a si.\nCovid 19 nat ziangtin an ngah? ziang tik in tvk cu theih cian a si lo ih Covid 19 nat ngah senior adviser Hope Hicks thawn tu zarh sungah Air Force One, Marine One le presidential helicopter thawn khual an tlawng tlang rero tiah US ramsung media ṭhenkhat in an tarlang.\nPu Trump le a nupi Melania cu White House innpi sungah kharhkhum in tuamhlawm an si ding tiah White House ṭuanvonei pakhat cun mipi a theih ter ih tu tiang ah cun an dam cak zet lai a ti.\n← U P palik in Congress party hruaitu Rahul Gandhi an kai\nMalaysia ih um Chin fala cu Inn dot 9 in a tlak ih nunnak cem – update →


Daw Aung San Suu Kyi in Covid – 19 Falam Volunteer pawl Sunloih Capi pek | Falam Online Media\nDaw Aung San Suu Kyi in Covid – 19 Falam Volunteer pawl Sunloih Capi pek\nJuly 22, 2020 July 22, 2020 admin\t0 Comments covid - 19, Falam Thuthang\nCovid – 19 nathrik lak ihsin Falam khuapi kilhimtu Covid – 19 Falam Volunteer pawl cu rampi thuron Daw Aung San Suu Kyi in sunloihnak capi a kuat thu theih a si.\nCovid – 19 Falam Volunteer\nJune 30 ni-thla khen mi sunloihnak capi a siih, cuih ca pawl cu rampi Social Minister Dr. Win Myat Aye in Tedim khua a haal phah ah, Covid – 19 Falam Volunteer pawl hnen ih pek dingin a keng cihmi a si.\nVolunteer 30 pawl hnen ih pekmi capi a siih ngahhrihlotu khal an um tiin Volunteer hotu Salai Nhgepi in a sim. Amah cun,”Volunteer pawl hi ṭum hnih in kan sawmkhawm awmi a siih, a thar lutsaalmi pawl thawn mipum 45 lenglo kan si thlang. Volunteer training kaaitu pawl lawng capi pek a siih adang a rak zonzaitu pawl hrang sunloihnak capi tal ngah thei dingah kan tawlrel rero saal” a ti.\nCuih capi cu Covid 19 boruak a reh tikah hmunkhat te`n sunglawi deuh in pek saal an tum ih, Falam vuanthok bawi AD Pu Ca Awi cun, “rampi hotu rori ih hminkhen thawn capi pekmi cu sunglawi deuh in kan pek ding. Kan Volunteer pawl ih pumpeknak cu a maksaktuk ruangah boruak a ong deuh tikah ṭha te`n lungawi thusim in sunloihnak kan tuah leh ding” tiah a sim.\nref:CH daily news\n← CNLD in MP zuamtu Ding Pawl Nemhnget Zo\nBolivia ram cozah in Ni 5 sungah Miruak 420 phorhsuak →\nElection hlan ah Falam Inn-hmun zem Camcawhfung zuuk ding….\nRalkap kut tuar in Pa Go Sian Mung mual liam\nMay 16, 2021 Ni Hnem Sung 0\nApril thla thok ih mihlo Chinpa cu thi cia in a ruak an sar\nApril 14, 2021 Ni Hnem Sung 0


Ka Pi Na ThuThu Si Seh – Pu Khuang Lian Sum | Falam Online Media\nKa Pi Na ThuThu Si Seh – Pu Khuang Lian Sum\n2008 Constitution section (8) nakah Kawlram picu Pyidaungsu System ih tuahmi a si tiah a nganih, Pyidaungsu Hluttaw pahnih in Parliament House ih an thu neih theidan pawl leh State member leh Central member karlak ih thuneih theinak zemawk dan siseh, State Hluttaw ah ram uk theinak (Excutive Power) nei theiding in Government khal a hran ten ret a siih, State sungah thubuai relfel theinak (Judicial Power) khal a dangten pek a si.\nAsi nan hi Pyidaungsu Hluttaw leh State Hluttaw sungah 25% cu mipi ih hril lomi Ralkap ih direct retmi pawlin an kaihrem thluh haiih, Cui Pyidaungsu Cozah sungih hmun pawimawh Defence ministry, Home ministry, le Border Affairs ministry pawlhi ralkap ih kaih mi an si.\nCumi ih hlei ah Constitution Section (417) nakah Kawl rampi siatthei ding khawpih thubuai a um a si len President in Security Council thawn reltlangin emergency thuthan (Declare) a tuah thei tiah a ngan, Himi umzia cu a fiangdeuh ih kan sim a si le Ralkap in Cozah tohkham a long thei tinak a si.\nSi ee. NLD unau pawl ih hrangkhal ah ningzah ding leh huatding a umlo ih,Rohingya thubuai ruangah Kan Pi Suu Kyi cu International Court of justice (ICJ) hmaiah Ralkap run in a va ding ticu Leitlun zapi hmaiah phatding a umlo ih, Cu ruangah ICJ hmai ih Pi Su Kyi a va din nakhin hi, Constitution Section (8) sungih Pyidaungsu Hluttaw leh State Hluttaw Cozah fehdan ding pawl Ralkap 25% in an pahbal ih an Uk bet nak leh Constitution Section (417) nak pawlhi Pi Su Kyi in A pawmpi, A lungkimpi, A remtipi, ih a nem hngetsak tinak a si.\nCu ruangah NLD unau pawlin CNLD leh Ralkap an kawpaw tiih,zanvar Arhla fingkhat an sakih Belraangsia an vuak hicu a ringzet nan,Laiva ah nga kaih duh in hru an vua ih runva lamah nga an rakdap tivek thawn a bangaw umzia neilo auaw men asi.\nAw lee, zawi ngaimawh thu lo ah kan unau NLD pawlcun Divawng phurbangin midang thawmvang theilo in an mai feh awnthawm lawng an thei ih, Kan unau Tlangpar dangmi pawl ziangtlukin an ṭhangso ih , ziangtluk in an miphun leh ram an kilhim ih, ziangtlukin an dingsuak timi an hmuhban lo ruangah, Kan ram leh miphun dinsuah nakding Policy relding theilo in Divawng phurphah in Lamzin in hlohpo rero lai a sihi.\nCu ruangah Chin miphun leh ram ṭhansonak, him damnak, dinsuahnak lamzin hmutu leh theitu, A ngaihnak thei leh thiam Chin Party Cerlian ninu bangin a tlang rero thlang , Chin miphun lungrual kutkai aw ten miphun damnak CNLD Inn pi sungah lut uhsi.\nChin Pacangtha, Na Inn sungsangah thu an nei thei maw?\nChin pacangtha Na te fa na humhim ngam maw?\nChin Pacangtha Na khua leh na mipi na humhim ngam maw?\nChin pacangtha Na miphun leh ram tlunah thu na nei ngam maw?\nPu Khuang Lian Sum (Canada)\n← Sri Lanka ramsung Tipi ah Ziinan phur Lawngpi A Kang – VIDEO\nNi 30 hnu ah Beirut Innsiat tang in Minung Lungtur thawm an thei →\nCovid-19 dokhamnak hrang Mipi hnen ah Zaangfah dilnak\nAugust 30, 2021 August 30, 2021 Ni Hnem Sung 0


MIPI TINGTEL THIH THEINAK MEITLANG PUAK MEN THEI – Times Of Chinland\nJapan ram ih Meitlang pakhat cu ziangtik lai khal ih puak thei mai dinhmun ah a um ih hi meitlang a puak ahcun mi tingtel rori ih thih theinak a si tiah mithiam pawl cun ralrinnak an pek.”Hi Kikai Meitlang pi hi ziangtik lai khal ah a puak thei ih Mi tingtel rori ih thih theinak tihnung tak a si.Himi meitlang puak ruangah Meitlang thlatang khal suaksal thei a si’tiah mithiam pakhat cun a sim.\nScience lam mithiam zingzoitu mithiam pawl cun meitlang sung ah 32 cubit Kilometer a si mi meivam sa ti cu an hmu ih tlang a hrapdeuh ruangah cuhnak ih a tam hman zum a sibet.Tuah cun 10 Kilometer kau le 600 Kilometer sang a si zo ti a si.Tui Meivam ti sa cu tuhlan kum 7300 ih meutlang tumpi puak mi ihsin a suaksal mi a si ding tiah an zum mi a si ih a puak ngainga ahcun Japan thlanglam ih um pawl cu cimih tak vekinb an hloral theh ding tiah an zumnak an sim.\nHi meitlang a puak ahcun ni tleunak a phittheh dingih Meitlang thlatang a suaksal dingih Japan,Taiwan,China le American tipi kap tluan ah tihnungza Sunami tiang a thleng ding tiah an sim.Japan mithiam pawl cun Linghnin le cui meitlang dinhmun cu an zohhliah rero ih daithlang loin zoh vivo an tum thu an phuang.


US Ih Mipi Khawmlai Kaptumtu Mipiriantu Pa In Kham - Chinland Today Media\nSeptember 25, 2017 3:45 am·0 comments\nUS Tennesse ih biak inn khawm lai mipi pawl tuahmawh thluh tumtu cu anbiak inn sangka ih um mipi riantu (USHER) in a rak ruun him.\nHmaituam phah ih meithal hawi pa cun kum upa le tarlam pawl an khawmnak Burnette Chapel Church of Christ ah a meithal thawn a luh hnawh tum. Asinan mipiriantu pa cun a mawtaw sungih meithal cu la in palik pawl an um hmun ih an thlen hlan tiang hipa hi rak kham in a rak do.\nMisual pa hi kum 25 tluk fang ih upa Emanuel Kidega Samson tiih kawh Sudan ram ihsi vai lut mi a si. Ziang ruangah hivek in a cangvai tihi theih a si lo. Asinan a cangvaih dan thu rorel inn ih an phurhter ding mi ahcun hramhram tumnak thawi mithat tum tiin an orh ter ding.\nMelanie Smith tiih theih mi kum 39 tluk ih upa pakhat cu misual pa ih mawtaw dinnak kiangah thicia in an hmu. Biak inn ih umtu mi 6 pawl khal hliam tuar in an um. An khawmnak hi kum 60 tlun lam upa pawl khawmnak a si.\nHliamtuartu pawl lakah an pastor Joey Spann le a nupi Peggy khal an tel ve tiah theih a si. A hmun ih umtu pakhat ih a sim dan ahcun an dunglam ihsi meithal puak awn an theih veten tlan uh tiin Pastor pa in a au nan kum upa lam ticu an zaten an tlan suak man lo tiin a sim.#\nEmanuel Kidega Samson misualpa\nSudan Ram Ih Biakinn Siatsuah\nChin Christian Youth Combine Service hmang


Kan lungrual theilonak ih ka hmuh mi - Chinland Today Media\nKan lungrual theilonak ih ka hmuh mi\nJanuary 28, 2009 11:44 am·1 comment\nRam harsatnak ruangah tiin tam zet cun phuahhlam kan tuah ih, ramdang kan thlen theinak ding zawn ruat in, hmansehla hrekkhat har tuar ngaingai khal kan um ko ding. Kan ram cu umtlaknak ngai a si lo, a har in khawte um pawl hrang ah le phei cun, sim ngam lo mi tiang harsatnak an tuar thei, khawpi um khal an dang cuang lo.\nCan a hawng her ih, ram thangso zo pawl thatnak zarzo in ram nuam ah kan thleng, kan um. Eiin lam khal a rak tha, ruahnak khal a phunphun in a sang, hmansehla hmun khatah kan um nawn lo, kan suahkehnak hmun ihsin kan suak ih, ram dang ih kan um cun, an ruahnak kantawm vivo, an tuah dan khal kan cawng lo thei lo.\nSamari ram ih um pawl khal hnam cawhcaw rawi an si, an tong khal a dnag ih, an cinken khal a dang cio, cumi cu an parih siang duhdan a rak si, kannih khal kan ram ah kan um thei lo ih, ram dangdang ah kan um, kan nitin hmuh tawnmi khal a bangaw lo, kan eiin le kan thli hawp mi khal a bang aw lo, kan suahpi mizo thawn tiang hman kan bangaw lo.\nCalai hngetkhoh kan nei lo, calai khal kum upa cu sim lo, mino dang fah thei tawk khal in kan nei lo, thuthang nitin suak cu sim lo, zarhtin suak hman hi, kut khiah in kan siar thei lai. A hram cu, kan lungruh hnasau rual ruangah a si bik ko lo maw? Kanmah le kan mah kan vuihram aw ih, asan kan hawl rero theu, pawl ah siseh, kohhran ah siseh, lungrualnak a um ngaingai thei lo, calai ah siseh, thuthluk nak ah siseh, kan hmuh tawn mi a dang bang in, kan lungrual thei lo.\nRamnuam mallai kan va thleng ih, kan vun um cun, fimbik, thiambik si kan tum ih, “Ka feh dan a dik bik” tiih lungruh suah in kan khawsa lala, ziang dang a si lo, kan ram ih kan fimthiamnak zir sun, hmang thei le hmangthiam lawn kan um ruangah a si.\nRaltan nun ih kan nun lai ahcun, ziang thei lo le, mi lak puipunnak khal ih tong ngam lawn kan kaa kan hup nan, ram dang kan thlen le veten kan thiamnak hman tlak ngaingai si lo pholan kan duhnak khal in, kan sungkua unau za lakah lungruallonak a suah in ka thei.\nKan za ih tan la ih, kan fimthiamnak hmang thiam ih, kan cawisan tlak kan cawi san awk hliarhlo thiam ni ahcun, mual in liam san zotu, kan thlahtu pialral um pawl cun lungawinak mitthli thawn in thlir hrimhrim ding ti theih kan cuu a si.\non January 28, 2009 at 2:37 pm\nA va tha lawmlam ve hi ca cu.\nChin mi hmuahhmuah ih kan theih tul bik mi a si ual.\nKa lo lawm nasa Hniangsinpa!\nRun nan peh sinsisn hram..


Raltlan Chin nu Meithal thawn kap that a si | Falam Online Media\nRaltlan Chin nu Meithal thawn kap that a si\nMay 30, 2020 admin\t1 Comment Chin refugee, Chin Thuthang, Paletwa\nThlanglam laitlang Paletwa khuasung ih um Aukmi Letwah raltlan pawl cu tik-thing lak dingin laawng thawn an feh lai ah zo ti theilo in meithal thawn a kap hai ih kum 70 mi nunau pakhat a thi tiah theih a si.\nTuzing nazi 9:30 hrawng ah rawlsuan nakding thing lak tum ih feh Aukmi Letwah raltlan pawl, laawng an to lai ih kah an tuar mi a si ih thing khal lak man lo in an tlan ṭheh sal thu, thing lak dingih telve mi pakhat in Chin Human Rights Organization hnen ah a sim.\nAmah cun, “tiva ralkhat lam ah minung 10 hrawng in tik-thing lak dingin tuzing nazi 9:30 hrawng ah kan feh ih khua kan thlen hlan ah hramlak ihsin meithal thawn in rak kap. Thing khal lak man loin kan tlan ṭheh ih laawng par kan thleng hnu ah Daw Hoih Khin an kap ngah. Cerek in a el ah a ngah ih a pum hmailam tiang in a pop thluh. Operation tuahnak ah zohciang dingin an ret” tiin a sim.\nHih thuhla thawn pehpar in Aukmi Letwah khawUk khal in “Hinah ih um kan khua pawl rawlsuan nakding thing kan nei nawn loih thing lak dingin minung 10 hrawng an va feh. Khua an thleng hlan, raalkhat hramlak ihsin an rak kap ih an rak kir lohli sal. Pi tar pakhat an kap ngah ih a hmun rori ah a thi.A ruang zohfelnak an nei hnu zaanlam nazi 1 hrawng ah an phum” tiin a sim.\nRalkap lam in a ruak zohfelnak an nei. Zoih kap mi a si ti theih a si lo nan an kap nak kiangkap hrawngah ralkap ခလရ (၂၈၉) hmunkhuar in an um ti cu theih a si.\nAukmi Letwah khua cu Paletwa ihsi nisuahnak lam ah a um ih inn 130 hrawng a si. Kawl ralkap le AA buainak ruangah an inn le lo tamzet a siat. Boom thlak khal an tuar ṭheu ih hliamhma tuar thi le hlo khal an um ruangah khuasung mi pawl cun 19/02/2020 ah thinphang in an khua an suahsan ih Paletwa ah raltlan dinhmun in an beu.\n26/05/2020 khal ah zo ti theilo mi in Aukmi Letwah khua cu a urkang ih inn 100 lenglo a kangral thluh. An khua a kang hnu haal ding ih vafeh laawng pahnih khal zo ti theilo in meithal thawn an kap ih zoh khal zoh man lo in an tlan thluh sal ti a si.\nref : CHRO\n← NYC Bus Drivers Union in New York palik fial mi tuah duh lo\nThuanthu tawi : Tulai Mi Lar Mithi-Kuang Phur Phah ih Laam pawl hi zo an si? →\nCBC biakinn cu Zu le Sa ceen nakah Ralhraang pawl in an hmang\nAugust 31, 2021 August 31, 2021 Ni Hnem Sung 0\nOne thought on “Raltlan Chin nu Meithal thawn kap that a si”\nSui hu mang\nFalamonlinemedia.com nan tuah mi hi a tha tuk… kei tla tel ka duh ve …\nLung awi …


Snak The Ripper feat. Onyx (Fr... -'Vandalize Shit'Pharoahe Monch (of Organized K... -'Halie Selassie Karate'Kurupt (of Tha Dogg Pound) -'Weird Party'Ill Bill (of La Coka Nostra & ... -'Vio-Lence' Narrow Results by:Category< All CategoriesAll Music VideosNewer Music Videos (1)LetterAll Letters# A B C D E F G H I J K L M N O P Q R S T U V W X Y Z LabelAll LabelsMello Music Group (1)Director< All DirectorsZack SchambergVideo QualityWEEKLY COUPONS (details)JOIN EMAIL LIST Get the FREE weekly email updatefrom the most trustedUnderground Hip Hop site!Sort by * Newest VideosArtist: A To ZCommentsViewsTop RatedPage 1 of 1 (1 Item Found)Page: 14:16Oddisee feat. Toine (of DTMD) - 'Different Now'(Music Video)Added: Nov 8, 2011Views: 544Label: Mello Music GroupSong Producer: OddiseeVideo Director: Zack SchambergRating: (4 Stars) (3)Page 1 of 1 (1 Item Found)Page: 1


Protestant Pastor pakhat in Rosary cu mi hmuahhmuah hrang a si a ti. | Radio Veritas Asia\nRosary cu mi hmuahhmuah hrang a si\nProtestant Pastor in “Rosary cu mi hmuahhmuah hrang a si” a ti.\nThe Reformation ti ih kan ti theumi kum zabi 16 ih nitlaknak lam Christian zumtu pawl kan thentheknak ruangah a sunglawi zet le sullam nei zet mi Pawlpi ih a rak hman theu mi cin le daan (traditions) an hlo theh a si. Protestant zumtu pawl lakih a hlo verver mi cin le daan pawl lakah Rosary thlacamnak a tel ve. Himi thlacamnak hlonhlo a si hi, Pathian thu lamah a dik lo ruangah ti si loin, Catholic zumtu pawl ih rak tuah thok mi thil pohpoh hnon duh ruang men ah rak hlonhlo mi a si.\nMartin Luther khal a dang Protestant hruaitu pawl vekin Rosary a rak cam ve. A cauk suahmi pawl kan zoh tik khalah, Rosary thlacamnak a iai thu khui hmanah a um lo. Sihmansehla, kum a rung rei vivo tikah, Christian zumtu phuaih dangdang lak ah, theihthiam awk lonak le bangawk lonak a rung leng ciamco ih Rosary thlacamnak khal Protestant zumtu pawl lakah hmang nawn loin, Catholic zumtu pawl ta lawng a si ti’n ruahnak a rung leng lan ta.\nA ngaingai ih kan ti ah cun, Rosary timi hi Christian zumtu zate ih thlacamnak a si. Rosary kan cam tinten Jesuh Khrih ih nun kan ruah theu ruangah himi thlacamnak hi Bible sirhsan ih tuahmi thlacamnak a si. “Rosary thlacamnak cu thuanthu (story) khal a si; nuntuzia hmuhtu khal a si; ralthuam khal a si” tiah a tawi zawng le a famkim zawng in Mary thuhla a zingzoi ih a ngantu Rich May in a rak ti dah. Rosary cu kan rundamnak thuhla a phuangtu thuanthu a si; kan Bawipa Jesuh Khrih leilung par a um lai ih a cangmi thil thupi pawl – a suahkehnak, a nauhak lai thu, a thihnak, a thawhsal sunlawinak – in mang ter tu thlacamnak khal a si. Ziangah tile, kan cawn ding mi nun in khihhmuh sak. Nitin Rosary kan cam tikah a tarlang mi Gospel message timi thuthangtha nun in, Jesuh Khrih ih nun in cawng ter. Ralthuam a si kan tinak cu sualnak ral kan do tikah a tangkai zet mi a si ih hlei ah St. Paul ih Thlarau lam Ralnam a rak timi Pathian Tongkam kan ruahnak khal ah a thahnem zet mi khal a si bet.\nRosary thlacamnak a thok daan thawn pehpar in elawknak tampi a suak nan, thuanthu zingzoitu historian tampi cun, kum zabi 9 ihsin Irish monk timi sunzan thlacam ih pum a petu pawl ih thok mi a si ti’n an pom. Cuih monk pawl cu David ih nganmi Saam 150 kha a tuletu thlacamnak ah an hmang theu ti a si. Hi Saam thawn thlacamnak cu a sau tuk ruangah mipi ih thlun ding a ol lo. Curuangah monk pawl ih thapeknak vek in, mipi pawl cun Bawipa ih zirhmi Thlacamnak sawn kha voi 150 an rak cam ti a si. Cuih hnu a rei hlan ah, Vancungmi ih upat peknak a si mi “Ave Maria, zangfahnak thawn a kim theh nu na si, Bawipa cu na hnen ah a um!” timi thlacamnak cu Europe lam ah a rung lar vivo. Cuticun, mipi pawl khal cun, Saam 150 ai ah hi Vancungmi ih upat peknak thlacamnak kha an run hmang. Cun, kum zabi 13 ah, thlacam lai ih ruah dingmi thu pawl a rung lar ve. Hi 150 thlacamnak a zate’n cam theh tikah ‘Psalter’ ti’n an rak ko ih tu tiang khalah hi hmin in kan run ko lan ta. Asinain, nehhnu ah mipi in voi 50 lawng telmi a tawi zawngih thlacamnak an run hmangih cumi thlacamnak cu ‘Rosarium’ ti’n hmin an run ko. ‘Rosarium’ timi cu Latin tong a si ih a duhsan cu ‘Rose pangpar duum’ ti a si. Mirang tong cun ‘Rosary’ ti a si.\nA tuih hman rero mi Rosary thlacamnak cu kum zabi 14 hnu lawngah a rung lar thok mi a si. Vancungmi ih upat peknak thlacamnak pahra pahra ih kom tahratin a laklak ih Bawipaih Thlacamnak a rak bun thok tu pawl hi Austria ram ih Carthusian monk pawl an si ti’n zum a si. Khat lei lam ah mihrek in Rosary thlacamnak cu St. Dominic (1170-1221) ih rak thok mi a si ti’n an pom. Tuih Rosary kan camnak ah hmun khat (pahra pahra ih kom mi) cam ding tinte’n cam hlan ah thuthuk ruah dingmi sal ta theu a si. “Bible sirhsan mi Rosary” (Scriptural Rosary) ti ih an rak ti theu mi khal a rung lar ve. Himi vek ih Rosary cam tikah, Bible catlang pa khatkhat sungta sal hmaisak a si theu.\nArchbishop Fulton Sheen in, Rosary ih sullam thuk zet a neih zia in theithiam ter. Ziangah tile, hi thlacamnak thawn pehpar in a tanglam vek in a rak ngan: “Rosary thlacamnak in Christian nun le Mary ih nun a pehtlaih ter. Lungawinak, Riahsiatnak, le Sunlawinak timi Rosary Thuthuk pathum in Christian zumnak hrampi ih a tel mi kan Bawipa lei par a nun lai ih a suahkehnak, harsat a tuarnak le nehnak a conak pawl an lang ter a si (NB: Tu ah cun Rosary Thuthuk 4 kan nei zo; 2002 kum ihsin Tleunak Thuthuk timi Pope St. John Paul II in bet sak). Christian nun timi hi suahkehnak le thangliannak ih lungawinak thawn siseh, tisa duhnak le thil thalo pawl thawn sualawknak thawn siseh, Vangcung sunlawinak ruahsannak thawn siseh then a theih hrimhrim lo”.\nRosary kan cam tinte’n kan camcih mi “Salve Regina” timi “Siangpahrang Bawinu hnen Thlacamnak” cu kezengpa pakhat Herman an timipa in kum zabi 11 ah a rak phuah thok mi a si ti’n zum a si. Herman cu a suah ihsin kezeng le feh thei lo a si. Sihmansehla, Herman cu thilthiam zet pakhat a si lawng si loin, biaknak lam khal ah a zuam zet tu khal a si. A nauhak lai ihsin Bawi Jesuh ih Nu a rak duhdawt zet tu a si. Kum 11 a ti ah a nu le pa in Benedictine monastery of St. Gallen timi monk pawl ih umnak tlawng ah an rak ret. Cuih hnu ah, monastery of Reichenau (Switzerland) timi tlawng ah a lut sal. Cutawk tlawng ih a um lai ah Salve Regina timi Siangpahrang Bawinu hnen ih thlacamnak a rak cam thok. Himi thlacamnak ah a ruangpum famkim lonak ruangih a tuarmi ihsin hnemnak thazang a hmu sal. Annih hi thlacam zuam zet le mifim zet pakhat dinhmun in a rak lar ih thuruat thiam(Philosopher), biazai thiam, thusim thiam, awnmawi thiam (musician) le theologian pakhat khal a si. Amah cu AD 1054 kum ah rak thi hman sehla, a rak thok mi thlacamnak te cu a tu tiangah Bawi Jesuh ih Nu hnen ah bomnak le lamhruainak a dil duhtu pawl in an run hman theu mi thlacamnak ah a rung cang ta.\nRosary thlacamnak thawn pehpar in theihthiamawk lonak tampi um hman sehla, Rosary timi hi Catholic zumtu pawl ih ta lawng si loin, Christian zumtu zate ih tharsuah sal tlak thlacamnak tha pakhat a si. Nu Mary sunloihnak Puai dangdang tuah mi vek in, Rosary thlacamnak khal, Fapa Jesuh Khrih thawngih kan hnen in fuuk tu Pathian thawn naih sinsin ding tumtahnak thawn tuah mi a si. AD 1529 kum ah Martin Luther in “Mary cu Jesuh ih Nu a si vek in kan zate ih Nu khal a si. Jesuh Khrih cu kan ta a si ah cun a neih mi hmuahhmuah khal kan ta a si; curuangah, a Nu khal kan ta a si cih” ti’n a rak ngan.\nChristian zumtu kan si cun, kan thuanthu sungih theihthiamawk lonak le hmuhthiamawk lonak men ruangah Pathian thawn naih sinsin theinak dingih in rak tuah sak mi thlacamnak thatha pawl zingzoi sal tum lo ih hnong men ding kan si lo. “The Liturgy of St. James” timi thlacamnak cauk sungah “Huatnak, iaiawknak le lungrual thei lo ih in tuah tu thil thalo pawl ihsin in luat ter aw” timi thlacamnak a tel. Cuih luatnak co ngah ding cun, Rosary in thlarau lam kan nunnak ah ziangtin thathnemnak a nei timi kan vun cekfel sal a thupi. Rich May ih a rak ngan vek in, Rosary ih thuthuk ruat phah ih thla kan cam tikah Mary hnak in Bawi Jesuh hi kan hmu sawn. A Nu Mary ih mit thawngin Bawi Jesuh kha fiang zet le duhnung zet in kan hmu ngah.\nCuruangah leitlun hmunkip ih a um mi Christian zumtu pawl in lungrualnak taktak neih kan duh ngai ah cun, Mary thawngin Jesuh Khrih hnen pan a theih a si timi theithiam in Rosary thlacamnak nei sal cio dingah khat le khat thazang kan pek awk ding a mawi a si.\nNB: Himi Article hi Lutheran Churh ih Pastor pakhat a simi Dr. Charles Dikson ih "A Protestant Pastor Looks at Mary" timi thulu thawn 1996 kum ih a rak ngan mi cauk sungta Fr. Mangte ih let mi a si.


TAZYI LAMAH KCA, KALAY -PDF LEH RALKAP AN KAP AW – Thechinlandtoday\nTAZYI LAMAH KCA, KALAY -PDF LEH RALKAP AN KAP AW\nadmin May 31, 2021 Leave a Comment on TAZYI LAMAH KCA, KALAY -PDF LEH RALKAP AN KAP AW\nKalay township Tazyi (သာစည်) khuaah military council sipai leh PDF cu tuzing nazi 5 hrawngah an kap aw ih ralkapuico lam mi 2 an thi thu theih a si, Tusun lam khal ah KCA (Kalay Civil Army) leh Kalay-PDF pawl cun ralkap uico pawl cu an kap sal ih, khawsung mi pakhat cun, “Zing kar ih sin an kap tan aw ih, khua lal inah ralkap pawl cu an um ih, khua mi hrekkhat cu an tlan suak ih, dalan pawlin hming list lak thlapin an rak report ruangah, an tlan hlawm a si, tiin a sim.\nPDF pawl lak ih mi pakhat cun, tuzing ah khan zirlai hruaitu hlun Ko Hlai Thun leh Tazyi khaw lal bakah a tunu an kai ih sin kan buai tan ih, Ralkap lam cu 60 hrawng an si, khaw sungah meithal an hmek puak ih. A tir cun mipi ngaihtuahin khaw sungih luh duh lo in, kan nghak ih, a sinan khua an suahsan lo ruangah sun nazi 12 hrawngin kan kap aw tan a si, tiin an sim cih.\nTu tiangin ralkap pawl cu khuasungah umhmun an khuar rero lai ih, khuasung mi 6 hrawng cu an kai zo ti theih a si, Tazyi lamih kahawknak a suah ruangah Kalaymyo lam khalah security tikhauh ih, ralkap duty an tam si si a si, Zinpi feh khal an mal phah a si tiin an sim cih, Tazyi khua hi Kalaymyo kiangte ih khua a si ih, Natchuang zin lamih um a si.\nRAMSIAL CHANCHIN TÀWI TE IN →\n← MIZO BOXER LALBUATSAIHI LEH JEREMY LALRINGNUNGA


Democracy 7 | VCTH\nHome » Cahram » Theihkauhnak » Democracy 7\nBy vcth on August 13, 2010.\nDaan ih Uknak (Rule of Law)\nMilai thuanthu kan zoh tik-ah, uktu leh daan hi thu hmunkhat tluk a rak si ṭheu. Ziangah tile daan cu uktu pawlih duhdan ih tuahmi a tam. Siangpahrang san le ralkap uknak (Aa-nar-shin) san zoh le a fiang zet. Asinan, hih ukawkdan ṭha lo lak ah democracy ukawknak a tel ve lo. Democracy ahcun Uktu khal daan hnuai-ah a umih daan in a uk cih ruangah duhlo cing (aana) ih ukawknak thawn a danglamnak a si. Cu ruangah, democracy ram ahcun “daan ih uknak” timi hi um lo theih lo a si.\nBuainak a nei dahlo mi acozah ti cu a um lo nan, hih ‘daan ih uknak’ ruangah mipi ih zalennak le covo (rights) pawl cu a cang thei tawk humhim sak in an um. Cu tikah, buainak a dem ngaingai. Cu hlei-ah, siangpahrang ukawknak le daanlo ih ukawknak pawl hi ukawknak tlamtling an si lo zia a lang ter fawn.\nDaan ih uknak timi sullam cu zo vek mimal, milian, farah, ram uktu le mipi khal daan leng in an cangvai theilo tinak a si. Democracy ukawknak ah a cozah pi cu daan hnuaiah a um ih, daan sung lawng-ah zalen zet in a cangvai thei a si.\nCu bakah, daan cun mipi pawl ih duhdaan sawn in tuah a siih, uktu siangpahrang pawlih lungpuak vek ih tuah mi a si lo. Mi burkhat, ralkap hotu pawl, biaknak lam hruaitu pawlih duhnak vek men ih tuah theih khal a si lo.\nDemocracy uknak hnuaiih um mipi pawl cun khawtlang daan an neih mi pawl an thlun ih, cule, an mai tuahmi daan leh dun hrangah an pum an pe aw fawn.\nDaan a thluntu ding pawlin an mai lungkim tlang nakin daan an tuah lawngah dingfelnak a um thei tiin ruat a si. Daan a thlunlo tu dingin, daan a tuah a si le cu dingfelnak a um lo ti thawn a bang aw.\nDaan uknak hnuai ahcun a hngetkhoh zet mi leh a zalen mi court (Thuṭhennak zung) a um ṭul. Cuih hmun ih thureltu pawl in cozah hnaṭuan pawl, ram hruaitu lubik lam pawl par tiang an thu ṭhensak thei tiang in thuneihnak an nei a tul. Cu hlei ah, hruaitu pawl thurelsak a si tik ah mit-hmai zoh awk ṭul lo in, mi zaran pakhat dinhmun in daan vekin an thu relsak an si.\nCu ruangah, Judges (Thuthentu) pawl cu zirsang, thiamsang bakah hna upat thiam tu le zalen zet ih thurelcat theinak nei mi an si a ṭul. Upadi le politics tuahnak ah dikhman zet in thu an ṭhen theinak ding ah thuṭhentu pawl khal democracy daan hrampi cu an thlun hrimhrim a ṭul ve.\nDemocracy daan pawl cu: daanhrampi ngan mi (Written constitution), upadi le thlunding mi daan pawl, biaknak le nuncan ziaza lam zirhnak, nunphung, cin leh daan pawl ah hram ṭoh ih tuahmi an si. Daan cu ziang vek thuhla ruangah tuah a va si khal le mipi ih zalennak le pianpi canpual a humhim sak tengteng ding timi khi thupi bik ah ret a si fawn.\nHih democracy daan cu, mi pakhat hrang a si lo le pawlkom pakhat hrang ahcun a kaih-awlo zet, a remcang lo zet tla a si thei. Ziang ruangah tile, himi daan pawl cu mi pakhat leh pawlkom pakhat hrang ih tuah mi a silo ih, mi zapi, daan hnuai-ah rualran te’n humhimawknak an neih theinak ding kha thupi ah ret in tuah mi a si.\nCu hlei-ah, mipi pawl kha mawhnak nei lo cing ih thawngthlaknak, kaihhremnak in leh thuhla umlo in an inn sungah lut tahrat in duhduh ih an neihmi thilri lonsak an si lonak ding in daan ih humhim an ṭul. A dang zawngin kan sim a si le, rammi pawl kha ramsa nun in nunglo dingin daan in a kham hai a si.\nRam mipi cu sualnak ruangih kaih an tuar a si khal le cawhkuan ter an si cih lo ding. An sual taktak maw sual taktak lo ti theihtheinak ah an thu relsaknak an nei dingih, cumi ah kaih a tuarmi in mipi hmaiah a suallo thu a phuang theinak caan tla pek a si ding. Cun, a mah sual puhtu kha thusut theinak le hmaton ih biak theinak caan tla pek a si dingih, cumi hnu ah a sual leh suallo cu thuṭhentu pawl in an relcat ding. An sual ti theihfiang hnu lawngah cawhkuan pek a si dingih, sualnak a tuahmi thawn a kaihaw mi cawhkuannak lawng pek a si ding.\nSualnak thawn a kaihaw mi cawhkuannak timi cu, ar firtu pa kha, hnaṭuan har leh thawng kum 10 tivek thlak a ngah lo ih, a tuahmi sual a fate le a tum ih zir in a cawhkuan ngahmi tla a te in a tum ve thei tinak a si.\nRam mipi cu an mai duhnak tello in ziang thu hman thahrum hmangin sim leh phuang ter an si lo ding. Hih ‘daan ih uknak’ kan timi in mipi cu thahrum hmangih hremnak in siseh, diklo zetih sual puhnak in siseh, cuih tlunah palik pawl in diklo zetih an cangvaihlo nak ding pawl lak ihsin a humhim a si.


Biaknak Lam - Rev. Run Cung Mang - Chinland Today Media\nBiaknak Lam – Rev. Run Cung Mang\nHruaitu: Na nu le pa hmin suahnak khua in sim thei pei maw?\nPastor: Ka pa cu Pu Nam Ceu a si ih ka nu cu Pi Cawi Men a si. Ka pa cu in thihsan zo ih ka nu cu in dampi lai. Ka suahnak khua cu Falam peng Laizo uksuh Zalai khua a si.\nHT : Na inn sungsang dinhmun nupi fanau pawl?\nPastor: Kan nu hmin cu Sung Za Len (Blue staff nurse) a si ih Bualkhua mi Pu Victor Kap Lian ih fanu a si. Pathian in fapa rosunglawi unau thum i thluasuah: Samuel Van Lal Mawi, Peter Dun le Elisha No San Mang tla an si. Samuel hi Yecawng Tetkatu ah B.E first year a kailai. Peter phun 8 le Elisha phun 7 an si.\nHT: Zirnak lam ah ziangmi tiang na zir?\nPastor: 1977 kum ah phunhra ka ong ih, 1982 ah B.A (Eco.) le 1986 ah B.Ed. degree ka ngah. Biaknaklam ahcun Zomi Theological College ihsin B.R.E degree (1993) le Myanmar Institute of Theology ihsin M.Div. degree (2001) ah ka ngah.\nHT: Pathian hna ziangtik in na rak tuan thok, kum ziat na tuan zo?\nPastor: 1978 in 1993 tiang acozah hna, tlawng saya kum 15 ka rak ttuan hmasa. 1993 kum April 1ihsin Assistant Pastor (Youth) dinhmun in Lairam Falam Baptist Church ah Pathian hnatuan hram ka thok. Atu April 1, 2008 cun kum 15 ka kheng zo.\nHT: Pathian hna na tuan thok ihsin harsa na ti bikmi le na lungawi bikmi?\nPastor: Pathian hnattuan ih a nomnakbik ka timi cu mipi hrangah thla kan cam tikah kanmai’ nunram ah thlarau thazaang kan ngah. Mipi thlarau rawl fah ding tumtah ih Bible le cabu tampi siar in timtuahnak ka neih tikah hmuhnak le theihnak a kau, thin hna a ngam ih thlarau thazaang a ngah aw. Kan simmi ruangah mipi nun ih thlarau thazaang ngahmi hmuh tikah thin a nuam sinsin. Asinan, tuurual sungah dungtolh le Pathian thu ngaih sak lo, zumtu tisamituk an um ahcun thin a baang duhzet ih a ngaihven daan ding har ka tizet.\nHT: FBCY ah Pastor kum ziat na tuan?\nPastor: Falam Baptist Church, Yangon ahhin kawhhran a din hlan deuhte, le a din pekte ihsin ka rak tel ve. MIT ih M.Div. ka kai phah in hlawh-lang (part-time) in 1997 ihsin ka rak tuan ih, hlawh-leeng (full-time) cun 2001 ihsin ka thok. Curuangah kum hra ka ttuan ti’n siar a theih (ka ruat aw).\nHT: A lo thei dah lotu pawl in Vankau Arsi Magazine ihsin na hmin kan lotheihmi hi ziangti’n na ruat?\nPastor: Ka lungawi daan a phundang hleice. Kan Falam ttong in tikcu hmantei’ tuni tiang magazine suakmi Vankau Arsi magazine ah zohfeltu (chief editor) ka ttuannak ihsin le sermon le cahram tete ka nganmi ihsin i theitu an um ih ka lungkimzet. Calai duhtuk mi ka si ih calai ihsin mipi ih theih mi si cu ka lungawi daan a nasa cuang.\nHT: Kan Calai ah ziangtik ihsin na lut thok in na thei aw?\nPastor: Tlawng saya ka ttuanlai ihsin calai ka rak duhzet ringring ih Pastor ka ttuan hnu 1993 ihsin Falam Chin Christian Literature Society (FCCLS) ah Sungtuan bawmtu dinhmun in ka rak thok. Cumi hnu cun nasatak in ka tithei tawk ka ttuan ve hnohno.\nHT: Calai le Pathian hnatuan a kalh awknak a um maw?\nPastor: A kalh awknak a um in ka hmu lo, a kop aw sawn in ka thei. Kawlram le Lairam Pathian thu kan theihnak hi Calai in a thok tisehla kan palhtuk lemlo ding. Bible le Cabu phunphun kan neihnak in Pathian hnatuan a cak sinsin.\nHT: Laica zirnak cabu tiangtiang ngan suak dingah ziangmi in na thinlung a lo tho ter?\nPastor: Laica Zirnak cabu ngan dingin ka thinlung i thotertu cu, mi tampi in “Laica ka thiam lo” an ti ka thei ttheu. Acozah in zir in sian lo ruangah Laica thiam lo an tam deuhdeuh fawn. Kan fanau pawl in kan Laica an thiam lo asile hmailam ahcun kan nunphung: ttong le Calai a hlo ding phaan a um.\nCulawng si loinm Laica Ngan daan ah thu hmunkhat nei loin, mah duh daan ciar in, danglam hniaihniai ih ca kan ngan rurimi hi ka hnak i dohzet. Magazine, News letter, le internet ih kan Laica nganmi tampi ka siar tikah, an suahpimi thuhla (content) cu a tthazetzet na’n, an cafangkom ngan (present) daan in ka thin i hnaihnok ttheu. Laica Cafangkom ngan daan ah thu hmunkhat neih thei ding ka duhtuk ruangah Laica Zirnak cabu ka ngannak a si.\nHT: Laica Zirnak na ngan tikah ziangmi harsatnak na tong? Ziangtluk hlawhtling in na thei?\nPastor: Duhkhung takin ngan suah ka tum, Formula chart tiang ngansuah ka tum tikah caan neih lo le thiamtuk lemlo thawn cu ka baangzet paam. A suahnak ding sumsaw Lailun Foundation in in bawm ih lungawi um ngaingai.\nLairam Falam peng sung le Kawlrawn LBA le khua tin ah, Yangon ih “Thaal Tlawngpit Laica Zirnak program” ah Text Book ah an hmang ti ka thei ih ka lungawizet. Ramleeng hmun tampi ihsin tla cabu in cah ciammam tikah bangman ka nei, ka hlawhtling a si hi ti’n Pathian ka thangtthat.\nHT: Rick Warren ih cabu “Tumtahnak ih Fehpimi Nunnak ” na let theh tikah ziangtluk na diriam? Harsatnak na tonmi tla in ruah hnik?\nPastor: Himi cabu hi ka duhtukmi a si ih Mirang in siseh, Kawlca in siseh ka siar. Kan Laimi tampi in siar ve in thlarau thazaang ngah ve hngai seh timi hi ka thlacamnak a si ih, thiam lo cing te’n ka let tikah, thla 7 rori ka rei. Pastor tuan phah man lo cingin zaan siim le zing thlapit ih ngan a si ih ka baangzet ttheu. Computer keimah te ngan a si ih proof reading le print out, layout design le offset namter thawn kumkhat rori a rei. The Purpose Driven Ministry of Myanmar ih suahsakmi a si.\nCabu a suah tikah mipi in an duhzet, an tthathnempizet ti ka thei ih ka diriam nasa. Cabu uk 2000 kan nam ih atu a cem thluh zikte zo. Ram sung ram leeng hmuntin ah zemdarh a si ih bangh manhla ka tizet ih thluasuahtu Pathian ka thangtthat\nHT: Kan Falam Calai ngan daan bang awk lomi ah rel rem theih vivo a si in na hmu maw?\nPastor: Ahlan hnakin atu cu tampi kan relrem thei zo, in ka hmu. A reihlan ah santhar mino pawl cun thu hmunkhat in kan fehpi thei ko ding ti’n ka zum. Kan harsatmi lakah ka hmuh daan ahcun, James Herbert Lorrain (Mizoram ih missionary, Lushai cangan daan tuah saktu) ih zirh daan [a aw b ch .. system) le Joseph Herbert Cope (Lairam ih missionary, Laica in tuah saktu) ih in zirh daan [a b c d …system] pahnih kan fiang lo ruangah a sibik in ka thei. Laimi cun a b c d (IPA International Phonetic Alphabet) hi thlun sehla, a aw b ch thawn cokpolh (compromised) lo sehla zianghman buainak a um lo lawlaw.\nHT: Kan Laica kan duhdawtnak hi mai’ hmuh daan ih fehpi a tha maw? Zapi lungrual thei teh a si ko lo maw?\nPastor: Pa Tuan ih hla “Mai’ thu tete sawh” kan ti sung poh ahcun lungrualnak le Laica Ngan daan ih thu hmunkhat neih ding cu kan hlat hrih ko ding. Asinan ruahnak kau le ttha nei in “Laica ih hleicetnak (the uniqueness of Chin)” kan theihthiam ahcun zapi lungrualnak kan nei thei cing ko ding. Ahleice in Kawhhran le Zumtu Pawlkom in Bible le Hla cabu, magazine le thuthangca kan suahmi tete ah “Cangan Daan fumfe (Norm & Consistency) nei thei tumtah vingvo sehla amah te’n “cafangkom ngan daan kalhmang ttha” (standardized word combination) cu kan sersiam thei mai ko ding ti’n ka hmu.\nHT: Hmailam kum ziat hrawngah kan Calai ngan duh daan ah kan lungrual thei ding tin na hmu?\nPastor: Thinlung thiang neitu santhar mifim le zirsaang tthangthar nonawn san ahcun ol ai te’n Bible le Dictionary zoh le thlun in an lungrual mai ko ding. Atu tiang Laica in Dictionary zoh ding kan neih lomi hin kan Laica tthansonak a fuungter in ka thei. Falam Bible siar tam pawl cun cafangkom daan ah thlunmi daan fekfel an nei thluh cio, an buai lo lawlaw. Laica in Dictionary a suah cun Standardized a si cih mai ko dingih el awk a um nawn lemlo ding.\nHT: Malaysia ihsin kan Calai hrangah ah ziangtluk tiang hrawng hna kan tuan thei dingah na ruat?\nPastor: Malaysia hi ram tthangso pakhat a si ih Calai hnattuan theinak ding sanman thilri le sinak a kim. Electric le a tthatuk ih Kawlram ka umlai hnak cun Calai hna a let in ka ttuan thei ding ti’n ka zum. Computer le Internet mah duh tawk ih hman theih a si hi cun kan miphun hrangah Calai hna tampi ttuan theih a si ko ding. Ahleice in Pathian in sunmang (vision) in peekmi “Calai ih Pathian Hnatuan (Literature Ministry)” hrangah a remcaangzet in ka lungawi ce. Nitin Thlarau Rawl siseh, Sermon siseh, Laica Zirnak siseh, online hnattuannak remcaang dingin LCF in computer le internet broadband tla in ngaihtuah sak ruangah hnattuan a remcaang ngaingai. Atu vek a si le cu hmailam ah cak sinsin ding ka zum.\nHT: Laica Zirnak na nganmi hi na hnatuannak LCF kawhhran ah zir theih in tawlrel a tha lo maw?\nPastor: Tawlrel dingah a ttha ka ti. Ziangtinkim a semrem vingvo ih caan ttha remcaang a um vingvo ding. Calai cu a hnek ih hnek awk theimi thil a si lo ruangah Calai a duhtu taktak pawl hrangah zirh awk ding daan a um ko ding.\nHT: Calai lam cu tawk hrih sehla, 2006 ih Malaysia na rak tlawng lai, LCF ih thu na sim rero lai ah LCF ah Pastor na tuan ding ti na ruat dah lo ding ti aw?\nPastor: Khalai ah zianghman ruah ngaihnak ka rak nei lo lawlaw.\nHT: LCF ah Pastor tuan ding in sawmnak ca na ngah tikah ziangtin khua na ruat?\nPastor: Ka cal parah ka kut suangin khua ka ruat ngurngo nasa. Pathian remruah le Pathian ih thupeek a si ko ding ti’n ka ngai. Pathian in kei santlai lo tla LCF hruaitu upa pawl thinlung sungah rinsannak le duhsaknak a umter ih hril le kawh mi ka si cu mangbangza taktak a si ti’n ka ruat. Pathian ka thangtthat ih tawlrel khawkhangtu upa pawl parah tla ka lungawi nasa.\nHT: LCF ih Pastor na tuan tikah kawhhran pakhat ih hnatuan thawn a danglamnak ziangmibik a si pei?\nPastor: Lai Christian Fellowship ti a si bangin miphun le hrinhnam tinkim, Pawl (denomination) tintian kom khawm aw kan si tikah a phundangzet. Khrih ah pumkhat kan sinak fiangzet in ka zir ngah. Ahlan ah mai’ kawhhran ih thurin (doctrine) kha dikbik le thupibik ih kan rak ret ttheumi a dik lozia ka fiang nasa. Pathian thei le rinsan, Pathian thutak sungih nun le duhdawtnak timi hi atak ih nuncih tulmi a sizia ka thei fiang vingvo.\nHT: LCF kawhhran member pawl ziangvek dinhmun thlenpi dingah ruahsannak na nei?\nPastor: LCF sungtel zate hi Pathian theitu, a rinsan taktaktu le rinsantlak ih Pathian riantu sithei dingin thlarau-thinlung-taksa ah a kilkip in buk awton ih thanglian pitling dingin Pathian thunung, thuthangtha simphuannak le zirhnak, thlacam saknak le fingkhawi kaihhruainak in cawm thei ding ka tumtahbik. Hlawhtling tuukhal ttha si dingin Pathian hnenah thla ka cam.\nHT: Kan mipi pawl in midang hnakin mai’ member ngaihsaktu na si ding tin kan lo beisei zet?\nPastor: Mipi ih beisei vekin member pawl thlakung zawn theitu ka si theinak dingah hruaitu le mipilam ihsin thlacam saknak, ruahnak peeknak le zawnruah ttanpi awktonnak tampi ka ttul ve.\nHT: LCF khawm awknak le kaihhruai awknak ah na lungkim zetmi le rem na ti lemlomi a um maw?\nPastor: LCF member pawl hi zumtu Pathian thu hiarhaal le Pathian duhzettu an si ti ka hmu ih ka hnangam nasa. Ka thlen ni ihsin tuni tiangah zianghman thin hnaihnoknak le zinfetnak ka nei lo. Kaihruai awknak khal ah pakhat le pakhat duhdaw awte le ttihzah upat awk kan thiam ih nuam ka tizet. Ahleice in zarhkhat hnu zarhkhat Pathian biakkhawmnak ah mipi kan tam deuhdeuh ih ka lungawi nasa. Kan Pathian biak daan tla kan tthangphawkzet in ka hmu ih ka diriamzet. Mipi 500 lai vun um tlang vialvo cu mak ka tizet ih, FBCY ka ttuanlai hnakin kan tamdeuh ih nuam ka ti ngaingai.\nHT: Member zapi hnenah sawm duhmi na nei maw?\nPastor: Zumlotu acozah ih uknak hnuai ih ummi kan si ti thei in raalringzet ih um daan thiam ding le zumlotu mipi lakah tlangleeng le hnattuanmi kan si ruangah fimkhurzet ih nun daan kan thiam ding a thupizet. A thupibik ahcun, Pathian thuthlun in, Amah rinsan in, thlangam te ih nun ding a ttul. Ziangkim kan tuahnak ah Pathian hmin sunlawitertu si ding tumtah cio uhsi! Mih khua le mih ram ah alaangte ummi kan si ruangah pakhat le pakhat duhdawt aw, zawnruat aw, ngaidam aw le lungrual teih um kan zuam cio pei.\nHT: Hnatuan dang tampi lakah kan thusutnak in san nak parah kan lungawi.\nPastor: Kei tla atu vekin tonnak in neihmi parah tampi ka lungawi ve


Chin arsi tleu pakhat a Ṭil leh ta | Falam Online Media\nChin arsi tleu pakhat a Ṭil leh ta\nAugust 22, 2021 August 22, 2021 Ni Hnem Sung\t0 Comments\nMyanmar ramhuap ih hminthang hlasakthiam le hlaphuahthiam Lumbang khuami Chin arsi Salai John Tin Zam (kum 70) cun August 22, zaanlam nazi 5 hrawngah tulai damlonak thawn in cem san tiah kan thei.\nMai Sokhlei Par nganmi Salai John Tin Zam ih thu tawi\nU John hi 1980 hrawng ihsin a phuah mi le a sak mi hla pawl rampum huapin a rak lar thok ih, tuisunni tiang mipi tampiin an uar mi le upat mi artist a si. Kan miphun lakah rampi hngorban ih hminthang artist malte lawng kan nei hrih; cupawl lakih thenkhat (mi hmaisa pawl) cu Salai Sun Ceu, Salai Thuah Aung, Salai Tawna le Salai Za Lian tipawl an si ih, Salai John Tin Zam khal cumi lakih pakhat a si.\nKan dung April thla ah, U John Kalaymyo a ra tlawng ti ka thei ih cuveten live tuah dingin ka rak sawm cih. Thungaitei sim cun, anih vek artist ropi vun biak ding cu ka hreh thup deuh nasa. Asinan ka rak zum vek si loin biak a nuam in a rak tangdor tukih ka mangbang riangri!\nU John thawn zan hnih live kan rak tuah; ziangahtile anih cu hla lar tampi rak phuahtu le rak saktu a si ruangah zan khat lawng cun a famkim thei lo.\nU John thawn kan live ding tikah, keimai danten, a thlen-innah ka va hruai, live theh tikah dawrah lakphak ka do (in hmaisong a si ding, lakphak khuat khat lawng a in theu), cutheh le ka thlahkirsal theu.\nU John vek, Myanmar music thuanthu hmanih sim le rel hlawh ringring ding mi hla tampi rak phuahtu le saktu ka live-pi ngah cu ka di a riam, ka lung a awi in ka uangaw tuk rori.\nLive kan thlah theh hnu a tipsun hrawngah ruahbanlopin U John in a Facebook ah ka zuk (in rak snap mi) tar in ka parih lungawi thu simnak ca a run post cu ___ ka siar laiah ka lungtur a rung rangih ka mitthli khal a rung hal ttuamtto.\nHivek ka rak tong dah lo!\nMi ka zukpi, interview ka tuah, ka live-pi, an thuhla ka ngansak… an hnen ihsin ngahsal ding zianghman ka ruahsan dah lo. Ka parah ziang simaw in samkirsal ding khalin ka beisei dah lo lawlaw. Cuvek thinlung thawi rak tuah ka si ruangih hivek hna tutiang ka rak tuan theinak khal cu a si ko ding.\nCutiih ruahsannak nei ih thil tuah ka rak si dah lo ruangah a si men thei, U John in cipciar zetih lungawi thu simnak ca a run post tikah mak ka ti tuk; cule thu tampi khal ka ruah bet phah!\nMihlawhtling taktak pawl, thiam taktak le thei taktak pawlih nun le lungput… U John hnen ihsin ka zir ngah mi pawl ka hlawmsal duh:\n1. An tangdor\nU John thawi kawmawk tikah a theih mi le amai thuhla pawl rel ciamco a tum loih mi ttong thaten a ngaisawn, a theih lo mi hrangah thaten mi a sutfiang, ka duhdan le idea pawl ka ruah tikah olsamten in pompi thei.\nMi a biak tikah amah hnakih theisawn le fimsawn vekin in zoh ih ka thu a lung mi hin amah in upatterin in zahter sinsin!\n2. Mi thatnak (ေက်းဇူး) an thei ih samsal khal an tum:\nMi ka rak live-pi mi lakah U John hi a Facebook ah ka zuk tar in lungawi thu in simtu le ka tlinnak pawl in pholansaktu hmaisabik a si.\nU John ih nun ihsin ka rak hmuh mi, kan hrangih thil tha in tuahsaktui’ thatnak theithiam ih kan ti theidan lamzin hmangih thil tha tuahsak tum ve hi zoi’ hrang khalah cawn ding le zir ding tha lungput a si ti ka zum.\nCun, U Johnin in cah leuhleuh ta mi cu, Yangon ka tlawn tikah amah contact tengteng dingin le zanriah tal in do a duh thu a si!\n“Keimah in sunloihtu cu ka sunloih ve ding,” ti mi, Bible sungih kan hmuh mi Pathian tongkam kha ka mang nasa!\n3. Mi thatnak le tlinnak an hmuhsak thiam:\nHimi hi cu U John ih post ka screenshot mi zoh in a theih theih. A ca ihsin keimah le keimah hman ka rak theihawk dah lo mi, ‘ka si’ ti khalih ka rak ruahawk dah lo mi siseh, ka rak hmuhawk dah lo mi ka thuhla le lungput pawl tampi a run phorhsuak ih cumi cun confidence, lungawinak, phûrnak le cahnak thar in rak pe.\nA si ko, mi thatnak hmu thei dah loih an siatnak lawnglawng hawl thup ringringtu, mi tlinnak theihsak (acknowledge) ih somdawl duh loih palzutsak ta rori tumtu, mi thurel mi ngaisak paih loih mai thurel mi lawnglawng mi ngaiter tum le mi ruahnak pek mi le sim mi pawl ziangih siar duh loih mai thuthu ih nung pawl hrangah cun…. hlawhtlinnak ziktluak ngah ding cu thil cang thei lo tlukah kei cun ka ruat.\n4. Caan an upat\nU John thawi live kan tuah ding thu ah vei thum rori kan rak tongaw. Cumi ttum thumah vei khat hman a tlai dah lo ___ minit khat te khal a tlai dah lo lawlaw!\nCaan upat ti mi hi, khatlamah, “Keimah in hngahnak ruangah mi caan a lakih liamter cu an hmaisongum,” ti mi, mi caan upatsaknak le mi zawn vun ruahsaknak thinlung ihsi ra suak mi pakhat a si tin ka ruat. Mi thawn kan tiamaw belbelih kan tiam caan ngaihsak nawn loin kan umsan ti mi cu, a pehhelzawngih mi hmuhsuamhna a si tin kei cun ka hmu!\nMihlawhtling ka kawm mi pawl hi caan hmang diktu le caan upat thiamtu an si theh ruangah, hi thil hi cu mihlawhtling pawlih neih hrimhrim ding mi ziaza pakhat a si in ka thei ih, hlawhtlin duhtu pawl cun an cawn tengteng ding mi a si ka ti duh.\n5. Mipi an upat:\nU John ih tangdorzia le a mipi pawl a upat thiamzia hi cu mangbangza rori a si!\nKa post mi a rak like ih comment khal a pe fekfek; cule comment zaten a siar thluh ih a like theh ih tlunah a tuldan izirin a reply hai. Hivek hi cu a post-tu ka hrangah a nuam in a manhla tuk ti hi ka pheh lo ding!\nMipi upat hi niamnak a si lo, mipi hnen lungawi thu sim khal fatetnak a si lo ti le, mah cawisangtu cawisan ve hi ningzahthlak a si lo ti mi cu..\nMyanmar rampum hngor ko rak hminthangih kum 60 tlun upa zo mi U John hi a theifiangbiktu pakhat a si ka ringhlel lo!!\nHi thu pawl ka ngan tikah midang pawl vuihramnak simaw, mawhthluknak le thangsiat duhnak simaw.. a um hrimhrim lo ti hi ka rel duh tuk.\nKan miphun pumpi hi ‘a tinak cang thei lo’ le ‘thu thiam lo’ kan si tlangpi.\nCumi ruangah kan zate mitvangtertu a si ding ruahsannak thawn hi thu hi ka run ngan mi a sisawn.\nKeimah khal mi hnen ihsi zirawcop ringring mi ka si ve. (credit – Mai Sokhlei Par – Chinland Rose)\n← Afghanistan : Taliban ralhraang dotu ralkapbu in ramkulh 3 an la thei saal\nBomb hmangin Mytel Tower an puah siat →\nUS ram ah Thlai that aw cia mi Chinnu ruak an sar\nMarch 29, 2021 Ni Hnem Sung 0\nSekan khua ah Inn A Kang – VIDEO


Pop Star Shakira Cu A Tlangval Hlun In A Cawh - Chinland Today Media\nDecember 3, 2012 7:11 am·0 comments\nWENN.COM: Shakira cu a tlangval hlun in rorelnak hmai ah a thuhla a thlen ih dollar million 100 lenglo kuan dingah a cawh. Shakira le Antonio de la Rua cu 2010 ah an rak uaraw ih sumdawnnak an rak tuah tlangih sumpai an rak hmang tlang ṭheu. Asinan, an duhdawtawknak a cem vete’n a tlangval hlun Antonio de la Rua cun Shakira ih mualphonak dingah a hawl thok.\nA tlangval hlunpa hin leitlun ah awnmawi thawn hmunkip ih a fehnak ding pawl tla a rak tum ih hleiah a manager pakhat vek khalin a rak um dah. Colombian ram hlasak thiam Shakira le a tlangvalpa Antonio de la Rua hi an duhdawtawknak cem ter hman sehla mipi pawl hmai ah cun rualpi vekin kan komaw thotho ding tiah an phuang ih hleiah sumdawnnak khal kan tuah tlang ding tiah an rak phuang dah.\nAsinan, Shakira tlangvalpa Antonio de la Rua cun tuini ah a hlan ih kan rak tiamkamawk vekin a sumpai hmuhmi pawl in pe duh nawnlo tiah New York City rorelnak Manhattan Supreme Court ah a thlen. Shakira hnen ah a tlangvalpa De la Rua cun $100 million pe dingah a ngen. A tlangval De la Rua hi Argentine president hlun ih fapa a si. Tu ah Shakira cu Spanish bawhlungsit thiam Gerard Pique thawn an uarawih fate tla nei cing ding an si.


US Parliament Ah Democrats Party Tla Niam - Chinland Today Media\nChinland Today Page\nDr Run Bik\nZuknung & Awnmawi\nUS Parliament Ah Democrats Party Tla Niam\nNovember 5, 2010 10:19 am·3 comments\nUnited States Parliament hrilawk nakah President, Obama ih hruaimi Democrats Party cu House oh Representatives Member hrilnakah an caklo ih, Senate khalah an zumvek an baan cuanglo. Democrats Party hin Senate ah Seat tamsawn an la nan an mah khingsong biktu Republican hnenah seat 6 an hloh thotho.\nHimi an sunak States ah President, Obama rori an rak hriltlin nak Illinois khal an sunak ah a tel. Democrats Party in House of Representatives ah neh nak a colo ti an puan ihsin President, Obama cun Republican Pary in House Speaker ih an hamdeuhmi John Boehner cu a becih ih US rampi hrangih rorel nak dingah thinlung hmunkhat pu ih hna an tuantlangding a beisei thu a sim.\nHimi laiah Boehner cun tui an hrilawknak ihsin US ram mipi in President, Obama ih Cozah nakin ram mipi a kaihhruai nakleh a thilti danah thlakthleng a ttulzia an langter a si tiah a simve. US Parliament Congress hrilawk nakah South Carolina Governor dingah India cithlah Nikki Halay cu hriltlin ve a siih, himi State ihsin nunau Governor hmaisa bik a si.\nObama India A Tlawng Thlang Ding\nUS President, Obama cu tuikar zarhte ni tipsun ah khin India ram tlawngin Mumbai khawpi a thlengding. President, Obama in Mumbai khawpi ih a caam sungah nitin US Cozah in dollar Million 200 a cem ringring dingih ruah a si. himi Paisa tamzethi Obama in India a tlawnnakih a mah kilhimtu Security Secret Service Agency, a mah thluntu Cozah mi pawimawh leh Thuthangca latu an zaten minung 3,000 pawlih hmanding mi a si.\nWhite House ih mi pawimawh leh kilhim naklam Security ttuanvo pawimawh neitu pawlcu Mumbai khawipi an thlennak zarhkhat a reizo ih, US Cozah leh India Cozah ttangtlangin kilhim nak Security thazet ih tuah asiih, Mumbai khawpi tipi tluanah Lawng ralkap leh lawng cakzet mi dawinak pawlkhal retcia thluh a siih, cumi ih tlunah misual zohfiangtu Isreal tuahmi raldo nak lawng khal tipi kapah retcia an si.\nObama Mumbai khawpi ih a um sungah Helicopter in a tlun ihsin a hel ringring dingih misual leh hmundang ihsin thil ttihnung a rami pawlkhal hi Vanzma in a zohfiangdingih, hmundang ihsin Missile leh Rocket ih an kahpang khalle rakkap thla cih thei dingin hi Helicopter sungah Missile buncia thluh an si.\nObama in Mumbai khawpi a thlen hlan Minute 30 ihsin Mumbai khawpi ihsi Vanzam zuangsuak dingleh zuanglut ding pawl kham thluh a si dingih, a thlen nakding Hotel Taj leh a kiangkap lamzin pi pawlcu Obama Mumbai a caam sungah cun mipi feh theilo dingih khar thluh a si ding. Obama hi US ihsin President, pawlih to dingmi Special ih an tuami Car Cerek ih kahtlang theilo mi khal a keng ding.\nIraq Bomb Puak\nIraq ram khawpi Bagdad ah Bomb hmun 13 ah a puakih minung 76 an thiih, midang 280 lenglo in hriamhma an tuar. Iraq Cozah thupuangtu in a sim nakah Bagdad khawpi ih Bomb puah tuhin Shia Mulsim pawl an siatsuah bikih, Bomb puahtu misual pawlhin Car bomb an hmanih bakah lamzin kapih an kammi Bomb an tipuakih cumi rualah Mortar in minung umnak Inn pawl an kapciah ciamco tiah an sim.\nIraq Health Minister, Saleh Mehdi al-Hasnawiaid in a sim nakah hriamhma tuartun pawlhi Sizungah tuamhlawm rero lai an si tiah a simih, himi Bomb puahtu hi zohmanin an puahmi a si thu an simlo nan, Shia Mulsim pawl an batdeuh bik ruangah Al-Qaida pawl ansi zumnak a umih, Asinan kut thin nakcu a umlo.\nObama Ih Ruahman Nak Pawm\nHillary Clinton Nemhnget\nUS Leh Russia in Nuclear Ralthuam Timal Ding\nSurbung Tlang Thuthang\nUS in Syria Ramah Ralkap Kuat Lut A Tum Lo\nHillary Clinton Le SFRC\nAuthor: CT Media\nSaithantluanga Tuallawt says:\non November 5, 2010 at 10:36 am\nObama India a tlawng ding cu India security pawl an timtuahaw nasa. India security pawl cu commonwealth games hrang bang zet ih an cangvai hnu ah tun Obama hrangah nasa zetin ven himnak an tuah la la…\nMumbai (Bombay) ah cun coconut (Aung-ti) kung tla an hau ti a si ziang ah ti len kum tin aung-ti rah tlak ruangah thi le hliam an um ring ring ruangah aung-ti in Obama a tlak pang ding ti phangin aung ti kung tla an hau nasa.\nIndia ih Burma ral tlan pawl in ziang vekin an cang vai ding rak zauh ciau sela…..ka hmuh cak ve zet pakhat cu Obama ih motorcade le US secrete service pawl hun cangvai ding hi,,,…..\non November 5, 2010 at 8:48 pm\nUng-ti thu hahah thilmak pakhat a si hi.\nKan ni khua ahcun Ung-ti ei ding a harzet.\non November 6, 2010 at 4:08 am\nPa pakhat hi a dam lovi Doctor nih thingthei rah (fruit)\ntampi ei aw, thei rah khal ah a hawng hi ei nasa aw,\ntin a ti. Doctor nih ziang thingthei rah na duh bik tin a ti ih\ndam lo Pa cun Ung-ti a ti…a hawng ei tam a har nasa ding.\nChinland Today Media\nCT nitin thuthang na e-mail ih lutter na duh le hinah na e-mail rak ngan aw..\nCT Page Rak LIKE Ve Aw!!!\nChin National Day Thuanthu\nCND le Chin Flag\nMizoram 2007 Youth Icon Sex ah cangsual\nFred Ih Hlathar In Falam Timi Hla A Lan Men Thei!\nAmerica Mivai Hrang Daanthar Tuah Miih Ka Hmuh Dan\nUS, Florida Tlawngta In Tlawngtapawl Kap; Mi 17 Thi\nMipa Sinak Zahmawh Neilo Pa in Nu 100 Lenglo Ihpi Nan An Theilo\nBeidong Maimai Hlah\nSalai Rajiv Hmeltheihternak Le Tonsuhnak\nKa calender zoh ta he\nThusuhnak aa nan dik\nSunmang Ka Nei - Martin Luther King, Jr. Simmi Thucah\n“Hei, rak siar sal uh a thawk ten ka ei sal ding” ( Capoh!)\nThangthat Album 2 An Tuah Thok Sal\nUS Mipi Santhuanthu Ih Kahthahawknak Rapthlakbik 10 Paw\nHruaitu Tha Ih Neih Ding Mi Ziaza – Dr. Frank Page\nZirnak Lamzinah Laimi\nChin Phunpi Ni ah Falam Idol zuamawknak a umding\nLIAN LE NUAM SI NA DUH LE TLAWNGKAI HLAH\nMacau Ah A Vei 1nak Chin National Day Hmang Ding\nRammi Sinak ih Lunghmuinak\nLaiva Tilaknak Ṭuantu Ih Ṭuan Daan A Felfai Deuh Lo : Thuhla Lawrkhawmnak\nHakha Khuanu/Pa In Laiva Tidai Lak Dingin VP2 Dil Mi Falam Khuanu/Pa In Awm Tilo\nTaiwan Ah A Natlam 6.4 In Linghnin\nChin Ram Ah Daan Lo Ih Mivakvai Bengali 4 Kai\nChin Pasalṭha Pawl Hngilhlonak Lungphun Falam Ah Phun – Thuanthu Tawi\nMiss The Hakha Post 2017 Hi Hakha Le Falam Buainak Asilo\nChinland Today Media In Miss The Hakha Post 2017 Tlun Ih Mipi Hnen Simfiangnak\nLungthlitum Zamrang Zet In A Kim Maw!\nCopyright © 2018 — Chinland Today Media. All Rights Reserved Designed by WPZOOM


Ka Awlawk Na Tisawng - Chinland Today Media\nKa Awlawk Na Tisawng\nFebruary 19, 2009 7:27 pm·1 comment\nBy- Sai Lian Thang\nKan nauhak lai ah Faizawng kung par kai in Salai M hla kan rak sak theu. Cumi lakah Salai Sui Nei Thang ih ” Ka nunnak par mawite” timi hi nauhak tualleng kan si lai ihsin kan rak duh bik. Nauhak upa ti um loin kan uar ttheh cu a si hmang. A rak tha em si!\nSalai SunCeu ih hla pawl khal ngai khawp ti a um lo. A aw a tha si, hlapuah a thiam. Kawlhla a sak mi pawl tla cu an mah kawl ngaingai pawl ih an sak mi kawlhla hnakin Sun Ceu ih sak mi hi ngai a nuam deuh.\nTulai santhar ahcun Salai Tuan Ling Thang hi a uar um rori si. Ka rualpa in a VCD zoh khawp thei lo ih ” Salai Tuan Ling Thang cu na va uar awm ve ” tin ka sut. ” Ka zoh rero ih a aw cu tha ka ti lemlo nan an lemcan dan ka uar tuk, cule a aw khal ka ngai rero ih in suai deuhdeuh” a ti. Asi, Salai Tuan Ling Thang ih “Ka Awlawk Na Tisawng” cu a ropi dupdo rori. Leitlun Laimi a tlir in a tlir thei. Na rak lei ngah lo ih na zoh ngah lo pang a si ahcun nangmah le nangmah Laimi sinak ihsin na suah awk tluk a si.\nAn hmel ka hmuh dah lo mi Alfred Paro, Dr. No Than Kap, Ngepi tei pawl tla ka rak hmu thei. Cun, hlaphuahthiam San No Thuan ih phuah mi khuatehla an vawn sam vungvo pawl tla kha a mak pam si, ropi rapthlak..sankhat nun ah nuam dutdo ee.\nRam dang um ih fanau nei hrangah tla cun ro thil vekin kilkhawi ding. Kan Lai dan le kan Lai nuntu khawsakdan a tel kim ttheh. Kan fa le pawl thuanthu kan sim tikah himi VCD kan piah cih a si ahcun an fiang zet ding. A hla sakmi hlafang lakah ka duhbikmi pakhat cu “phun u kan si” timi hi ka lungkim tuk. Laimi hi miphun U kan rak si, Pathian ih in pek mi kan thluak ( IQ ), kan pianzia le nuncan ziaza pawl hi a rak sang tuk. Laimi kan mah le kan mah miphun U kan si ti kan theih awk ding a cu tuk.\nSalai Tuan Ling Thang hi a tlangval no deuhdeuh. Tuihnu khal ah VCD, Laihla tampi phuah in kan Chin nun ti mawi phawrhsuaktu le cawisang tu a si vivo lai ding. Hitivekin kan nun phung ngaina le kan anka cawisangtu Salai Tuang Ling Thang hi cawisantlak mi ropi pakhat a si. Ka Awlawk A Tisawng rori. Chinmi tuahmi VCD hmuahhmuah lakah No.1 a ngah ding ka zum.\non February 20, 2009 at 9:57 am\nHi hla hi kei khal Yangon um ka si nan ka lei lo kan dung nai te ah Pa Tuan Ling Thang tei inn ka va leng ih ka va lei ve.\nTha ka ti zet, Ka fa le pawl in lai hla kan ngai paih lo in ti, Si lo nan zoh kei a tha so khaw ka ti ih, kan vun ong ngaingai cu An duh zawng te nau hak hla a rak um. Tu hlan ih kawl hla au rero kha hi Pa Tuan Ling Thang ih hla VCD ruang ah “Tan Rual cu Cah nak” ti in kan inn sang khal ah lai hla te an au ve nasa. Cui ruang ah hi ti vek in tuah sak tu Pa Tuan Ling Thang par ah lung awi nak tampi ka nei asi.\nHi a VCD sung ah Kan nung phung ziang kim a tel asi ti khal kafa le in an theih vek in midang hrang khal ah tefa ro sim sawng awk ah cang hranm seh law.\nHi ti vek in Ram hla pawl hi tampi neih thei zuam sinsin uh law Thang thar No Nawn pawl in.\nA hnuaiah Duh thu sam\nKhua hlan Salai M hla pawl kha VCD tuah thei um hram seh la.\nRam hlan hrimhrim a hrang ten VCD nei thei seh la\nHi duh thu sam ka sam mi asi


Mithiam Pawl Ih Hmuhsuah Mi Voksa Thuthup 7 – Times Of Chinland\nMithiam Pawl Ih Hmuhsuah Mi Voksa Thuthup 7\nJanuary 14, 2019 Times Of Chinland Chin 0\nVoksa hi zokhal in a hrisel lo ti kan thei cio nan, kan duhzet mi a si thotho ih caan pawimawh lole rawl eikhawm kan neih ding tinten voksa thawn kan hmang tlanpi theu. Kanmah chinmi vial in thaw ka ti, a si lo ih ram dang khal in thaw an ti ve zet. Asinan ka ei dan lawngte a bang aw lo zetih kannih chinmi cu laisuan kan ti bangin a haang thawn rori suan a si tikah ram dangmi pawl ih ei dan aiin natnak a keng tam cuang ti a si.\nZiang a si khalle Israel pawl khal voksa an ei lonak san cu nat tha lo a kentel tamtuk ruangah a si ding tiin mithiam pawl in an pawlsuak vivo. Mithiam pawl in Voksa an zir suahnak ih an hmuhsuah mi pawl cu a hnuailam bangtuk a si.\n1.Vok ih sunghril le pumpi pawl hi hnawmpung pakhat vekih baal le tihnung, ten um a si ih natsia phunphun thlen theitu a si . Ziangruangah tile vok ih ei mi rawl pawl hi thil ttawt le uih , lung telmi rawl thing pawl an nei theu tikah an sung khalah bawrhhlawh zet a si thotho.\n2.Voksa ih thausia pawl in thildang kan ei mi rawl tha pawl ih thatnak pawl a zuk kaang theh ih rawl dang hnak in thatlonak 13 rori a kengtel.\n3.Sa dang kan ei mi cu pum sung ih rem tha aw dingin nazi 8 a tul ih thisen in a thatnak pawl a rak la khawm. Asinan voksa cu nazi 4 vial rei ih a feh rangtuk ruangah thisen sungah nat tha lo tamzet a kenglut pah.\n4.Vok ih danglamnak cu ramsa dang tamsawn bangih thlanhri a neih ve ruangah a taksa sungah tursia nat-hrik a tamzet phah. Rul ei theu vok an um bangin rul tul pawl khal an taksa sungah a tur a nei vivo.\n5.Voksa ih danglamnak pakhat dang khal sa dang aiin lung an um ol sawn ih an ttawt [siatral ] hmaisa sawn ringring.\n6.Vok sungah khukrul phun 3 an um ih tii an nei cio. An tii pawl hi tisa le siti thawn reizet suan lo ahcun an thi lohli ve lo.\n7.Voksa hi sa dang aiih let 2 in thausia a nei tam ih thisen sang , thin natnak ,zun thlum le zeng natnak pawl tampi a suahter thei a si.\nHipawl hi mithiam pawl ih hmuhsuah mi a si ih ei nawn lo ding ti rori a si lo nan,kan ei a si khalle luarkai tukih kan ei nawn lo a thasawn ding a si.\nMai Fanu Rori Zuartu Nu Pakhat\nA Fanu Thahsak A Sinan, Pathian Thatzia Relfiangtu


How China can win in Africa - ZoneAsia-Pk\nHow China can win in Africa\nza_admin May 4, 2017\tEXTRA! EXTRA!, Foreign Affairs Leave a comment 293 Views\nPresident Trump meets Egyptian President Abdel Fattah el-Sisi in the Oval Office of the White House in Washington, on April 3. Trump’s meeting with Sisi was his first with an African leader since becoming president in January. Kevin Lamarque/reuters\n2015 China-Africa summit African Development Foundation Atlantic Council President Trump U.S. companies\t2017-05-04\nPrevious Nawaz Sharif must learn to respect female political activists\nNext PML-N appointed Sindh governor acting likes a political mascot


Kum 13 a rei hnu ramsung ralbuainak theh hnu Sri lankan ram Catholic Kohhran in remthatnak pawl tuah. (June 15, 2022) | Radio Veritas Asia\nKum 13 a rei hnu ramsung ralbuainak theh hnu Sri lankan ram Catholic Kohhran in remthatnak pawl tuah. (June 15, 2022)\nKum 13 a rei hnu ram sung ralbuainakih siatsuah mi Urani Palali ih remthat sal mi St.Anthony biakinn cu Sri Lankan ram Jaffna Bishop Justin Bernard Gnanapragasam in thluasuah a pe ih a thar in a ong sal. Timil Eelam (LTTE) thawn a cang mi ralbuainak sungah cozah ralkap pawl in biakinn an siatsuah nak a si. Cutawk hmun cu a him bik zung tiin ti asiih ziangvek biaknak lam hnatuan phun khal tuan lo ding ah kham a si.\nRampi ih bomnak in Puithiam T.E Thevarajan in hoha in dinsal nak hnatuan pawl zuam zetin an tuan. Ong puai caanserh cu nauhak 46 Chritmas thapeknak saramentu sannak caanserh thawn Fr.Thevaraja in hoha in a tuah.\n"Himi biakinn cu vuicam lak ihsin a thosal tu san thuanthu ih a lar mi phoenix vate vekih sak mi a sithu" cu Jaffna Diocese ih pehtlaihnak director Fr.A.Tanton in a sim. Biakinn luanglu cu cozah ralkap ih siatsauh nak raldonak theh 2009 ah an tuar ih kum malte a reiah Khristian pawl ih thlarau lam tul mi pawl hrang silhkhah thei dingah cozah ih on nak thawn remnak an tuah tiin Bishop Gnanapragaram in a sim.\nAsinan 2012 ah cozah ih siatsuah a tuar ruangah mipi thawn ka bei a dong tiin Bishop in a sim. Hi mi harsat nak ihisn minung pawl St.Anthony hnen hlan aw in Biakinn pakhat sak duhnak tuah a theih ruangah kum 13 rei hnu netabik ah duhdawtnak le lungrualnak thawn parish biakinn an sak thei zo tiin Bishop in a sim.\nRVA thawn interview nak ah Fr.T.E Thevarajanin kum 1990 ah mi tampi an vai ih adanglam mi nunphung pawl le nel aw zet ih pehtlaih a si. Khamtu zate le thawn tuar nak karlak ah tuar rero asinan anmai leiram ah biakinn sak dingah an ruahsan thu a sim. A tuvekin sak a theih nan mipi dinhmun in Sri Lankan ralkap cu an ram zalennak hrang malter dingah le neta a ra lai ding mi pawl hrang zalennak ngah thei ding ah an duh zet.\nHimi biakinn cu 1848 ah an sak theh zo ih tui hnu reilote ah kum 175 kum kim nak tuah a si ding. Himi Parish biakinn cu Mulavai ih Our Lady of Holy Rosary Biakinn le Valluvarpuram ih Our Lady of Good Health a dang Biakinn pawl in an kulh.\nKohhran innsang 130 a um ih Parish Puithiam 25 in hna an tuan zo. A tu ah cun Fr.T.E Thevarajan in Parish Puithiam tiin rian a tuan ih bawm tu Puithiam Fr.J.A Newman thawn duhdawt nak thinlung thawn Parish an kilkhawi. Himi thuthang cu RVA thuthang ihsin kan don mi a si.